text:
Uyu mugani bawuca iyo babonye umuntu wangirira gukora ibyo abandi bashobora. Ni bwo bagira bati “Si we kamara, nimumwihorere abandi bazarukemura.”Wakomotse ku mugaragu wa Muvunyi wa Karema witwaga Kamara, mu ipfa ry’Ibisumizi bya Ruganzu, mu mwaka wa 1500.
Kamara uwo yabayeho ku Ngoma ya Ruganzu Ndori, yari umugaragu wa Muvunyi wa Karema (akaremajwe n’ibyuma wari intwari mu Bisumizi). Yabyirukanye nabyo, ibitero Ruganzu yateje byose, na we yabitabayemo, yari intwari nka shebuja.
Nuko mu gitero cya nyuma cya Ruganzu cyo mu Musaho wa Rubengera ari cyo yaguyemo yishwe na Bitibibisi, umurambo we uhekwa n’Ibisumizi, bagenda babwira rubanda ko Ruganzu aberanye (arwaye), ntibababwire ko yatanze. Bamujyana iwe ku Mwugariro (Kigeme-Gikongoro).
Bamutungukanye ku munyanzoga we Rusenge, na we bamubwira ko Ruganzu arwaye. Rusenge abaha inzoga baranywa, bamaze gusinda havamo umwe mu Bisumizi abwira Rusenge ko Ruganzu ko Ruganzu yatanze.
Rusenge yumvise ko Shebuja yapfuye, ahwa mu kantu biramubabaza cyane aca munsi y’urugo, hari igiti cy’umuvumu akimanikamo arapfa. Ibisumizi bigumya kumutegereza baramubura. Bamwe bararyama abandi basigara baraririye umurambo wa Ruganzu. Mu gitondo babona Rusenge aho yimanitse. Bahera ko biremerwa (bikorera) umugogo wa Ruganzu bawujyana i Butangampundu, barawutabaza (barawuhamba). Bamaze kuwutabaza bashyira nzira, bataha ku Ruyenzi. Mu gitondo bafashamo, bataha mu Ruhango rwa Mutakara na Nyamagana, bukeye bahava ku gasusuruko.
Ubwo bajyaga kwa Ruganzu i Ruhashya, bageze mu Butansinda bwa Kigoma na Muyange bahura n’ingemu kwa Ruganzu babagemuriye ; Baricara baranywa. Bamaze gusinda havamo umwe ati « Kandi ba sha, burya Rusenge aturusha ubugabo ! » Abandi bati “Kuki?” ati “Kuko twabyirukanye na Ruganzu tukiri bato, akaduhaka, akaduha inka n’imisozi tugakira, none uwo yahaye inzoga akaba ari we wamwiyahuriye tugasigara!” Ubwo bose batera hejuru bati “Koko Rusenge aturusha ubugabo!”
Nuko bamaze kubyishyiramo, bajya inama y’uko babigenza, bati “Reka twicemo amatsinda abiri, rimwe rihagarare hakurya hariya i Kigoma, irindi rigume hano i Muyange, maze tujye duhurira muri iki gikombe, turwane twicane dushire.” Inama barayinoza banywa za nzoga hutihuti, bazimaze barambara, bararwana.
Bageza hagati bagahagarara, itsinda rimaze gushogosha rikivanga n’irisigayemo benshi, bakongera bakitoranya bakarwana, bityo bityo, ku ndunduro, abarimo Muvunyi na Kamara bica abo mu itsinda bahanganye barabamara hasigara igice cyabo gusa. Nabwo barongera bicamo ibindi bice bibiri, na none ikirimo Muvunyi na Kamara kimara ikindi.
Bongera kwicamo kabiri, birongera biba gutyo. Noneho haza gusigara Muvunyi na Kamara bombi basa. Muvunyi abwira Kamara ati “Ubu ngiye kwiyahura maze unsonge, nurangiza utahe ujye kutubika!” Ubwo ariyahura. Kamara abonye shebuja apfuye amaze no kumusonga, yanga kugenda assize intumbi za ba shebuja zandagaye aho, asanga birimo ububwa.
Nuko akoranya intumbi zose azihaba mu myobo y’inyaga yari aho, amaze kuzihamba na we ariyahura, amaze gusaba umwe mu batwa b’insigarizi ku musonga. Uwo mutwa na we amaze gusonga Kamara na we ariyahura, Ibisumizi bishira gutyo. Ruganzu abikwa n’indorerezi zaje zigemuye.
Kuva ubwo rero uwo murimo w’ubutwari Kamara yakoze umubyarira ishimwe ryamamara mu Rwanda, babona umuntu wangiriye gukora ikintu, bati “Nakireke si we Kamara!” Ubwo baba bafatiye kuri Kamara umugaragu wa Muvunyi wahambye Ibisumizi byose wenyine.
Kuba Kamara = Gusumbya abandi ubushobozi
Ibi tubikesha igitabo Ibirari by’insigamigani, igitabo cya mbere cy’icapiro ry’Ingoro y’Umurage w’u Rwanda.


c: text/html

text:
Abahinzi batuye mu Mudugudu wa Kigarama mu Kagari ka Sheri mu Murenge wa Rugalika, barasabwa kwitabira ubuhinzi bw’inanasi kuko ari ubuhinzi bufite akamaro mu bukungu bw’umuryango.
Ibi babisabwe n’Umunyamabanga Nshingwabikorwa w’Umurenge wa Rugalika Rukimbira Emmanuel, mu muganda wo kuri uyu wa Kane tariki ya 28 Gashyantare 2013, wahuje ubuyobozi bw’Umurenge hamwe n’abaturage bo muri uyu Mudugudu wa Kigarama.
Umunyamabanga Nshingwabikorwa w’uyu Murenge yongeyeho ko nta kibazo cy’isoko ry’inanasi abazitabira ubu buhinzi bazagira, kuko Akarere kagiye kubaka isoko bazajya bacururizamo izo nanasi rikazubakwa muri Kigarama, ndetse ubuyobozi bukazakomeza gukora ubuvugizi ku bigo bikomeye no mu nganda zitunganya uyu musaruro hagamijwe kubashakira isoko rihoraho.
Ku ruhande rw’Ubuyobozi bw’Akarere, Mukiza Justin ushinzwe ubuhinzi avuga ko kwitabira ibikorwa by’ubuhinzi ari ingirakamaro, kandi ko nk’ubuyobozi bazakomeza kuba hafi aba bahinzi. Mukiza yibukije ko Akarere gafite inshingano zo kwegereza abahinzi imbuto y’inanasi kandi iyi mbuto ikaba itangirwa ubuntu ku bufatanya n’ikigo cy’Igihugu gishinzwe guteza imbere ubuhinzi bw’imboga n’imbuto, NAEB.
Ni ubwa mbere abaturage b’uyu Mudugudu wa Kigarama bagiye guhinga inanasi, iki gihingwa kikaba kije kiyongera ku bindi byatoranyijwe ku kuba bitanga umusaruro ufatika birimo imyumbati, ibigori, ibishyimbo ndetse na Kawa.
Faustin Ntakirutimana Ushinzwe Itangazamakuru mu Karere ka Kamonyi

robotstxt: allowed

filter: keep


text:
Ikigo Mpuzamahanga Gishinzwe Ubucuruzi n’Amajyambere Arambye
Ikigo Mpuzamahanga Gishinzwe Ubucuruzi n’Amajyambere Arambye (ICTSD ; izina mu cyongereza: International Centre for Trade and Sustainable Development) ni umuryango utegamiye kuri Leta kandi udaharanira inyungu ariko urengera inyungu z’amajyambere y’ibihugu bikize. Wibaza niba amategeko arengera umutungo mu bihugu bikize hari icyo amarira ibyo bihugu. Ushyira imbere akamaro ko kurengera ibidukikije, ukanemera ko ubwisanzure mu bucuruzi butabangamira ibidukikije ari naryo pfundo ry’iterambere.


text:
Nk’uko bisanzwe mu mpera z’umwaka, ibirori byo kwizihiza Noheli n’ubunani ntibyitabirwa n’abantu basanzwe gusa kuko abahanzi nabo bagaragazamo ubuhanga bwabo cyane.
Ni muri urwo rwego, Alpha Rwirangira, nawe yateguriye abakunzi be igitaramo yise Alpha Christmas Live Concert. Iyi ni concert izagaragaramo bagenzi be b’ibihangange muri muzika bo mu bihugu duturanye nabo bakunze kugaragara muri Tusker Project Fame aribo Patricia, Msechu, Ng’ang’alito, Judge Ian ndetse n’Abanyarwanda nka Riderman, King James, Tom Close na Kitoko.
Iki gitaramo kandi kizagaragaramo amarushanwa y’abana mu kuririmba. Judge Ian wagaragaye cyane muri Tusker Project Fame niwe uzatanga amanota, ibihembo bitandukanye bigahabwa abazatsinda. Akarusho kuri iki gitaramo ni uko umwana wese uzaba yaje azahabwa impano ya Noheli.
Iki gitaramo cyateguwe na Alpha Band ifatanije n’inshuti ze kizabera Car Wash i Kigali tariki ya 25/12/2011 guhera saa kumi n’imwe z’umugoroba. Kwinjira muri icyo gitaramo ni 5000 ku bantu bakuru na 3000 kubana n’abanyeshuri.
Alpha Rwirangira yegukanye ibihembo byinshi mu kuririmba aho yahigaga abanndi bahanzi bo mu bihugu duturanye muri Tusker Project Fame mu gihugu cya Kenya.


text:
Abayobozi b’inzego z’ibanze kuva ku kagari kugeza ku murenge, barasabwa gusobanurira abaturage bahawe inguzanyo na gahunda ya VUP kwihutisha gahunda yo kwishyura nyuma y’aho bigaragariye ko abagurijwe batishyura ngo intego z’iyi gahunda mu kurwanya ubukene zikomeze kugerwaho.
Nk’uko byasobanuwe kuri uyu mbere mu Karere ka Rusizi mu nama yahuje abayobozi mu nzego zinyuranye z’umurenge n’akagari ndetse n’abakozi ba VUP mu mirenge ya Nkombo, Bweyeye, Nyakarenzo, Nkungu, Butare na Gikundamvura; ngo imwe muri gahunda z’uyu mushinga iracumbagira kuko abahawe inguzanyo batishyura ngo bityo n’abandi bazikeneye zibagereho.
Abahawe izi nguzanyo ni abashoboye guhanga imishinga mito bagamije kwiteza imbere, gusa nyuma y’igihe cyari giteganyijwe amafaranga bahawe ntibayagaruye ngo ahabwe abandi ari na yo mpamvu Umuyobozi bw’Akarere ka Rusizi Nzeyimana Oscar asaba inzego bireba zose kwegera abaturage bafashe izo nguzanyo bakabakangurira ko bagomba kwishyura vuba kuko igihe bahawe cyo cyamaze kurenga.
Ubwo Umuyobozi w’Akakarere ka Rusizi yagezaga imiterere y’iki kibazo ku bari muri iyi nama kimwe n’ingaruka zacyo ku bahawe inguzanyo baba batazishyuye, yagaragaje ko izo ngaruka ari uko abandi baturage bagomba kugerwaho na zo kugira ngo biteze imbere bitaba gishobotse; nyamara ngo abazihawe ntibishyure igisigaye ni ukubishyuza ku ngufu cyangwa ibyabo bigatezwa cyamunara.
Abanyamabanga Nshingwabikorwa kuva b’utugari n’imirenge VUP ikoreramo muri aka karere bavuga ko hari intambwe VUP yagejeje ku baturage, ku buryo batakwihanganira uwo ari we wese washaka kuzitira icyo cyerekezo cyo gutsinda ubukene.
Ngo bagiye kwishyuza abo bireba bose. Kugeza ubu inguzanyo zatanzwe zigera kuri Miriyoni 192, ariko izimaze kwishyurwa ni miliyoni 30, icyakora abo bireba bafashe ingamba ko umwaka w’ingengo y’imari wa 2012-2013 ugomba kurangira asigaye na yo yishyuwe.


text:
Igitabo Guiness des records giherutse kugaragaza ko umuntu wa mbere ku isi ushaje ari Umuyapani Jirouemon Kimura wavutse tariki ya 19 Mata 1897, akaba abura iminsi mike ngo yuzuze imyaka 116.
Nk’uko tubikesha urubuga 7 sur 7, ku Isi yose, Kimura ni umuntu wa gatatu ubashije kugeza kuri iyi myaka muri ibi bihe bya vuba.
Guiness Book kivuga ko amaze ibinyejana bitatu abayeho, yiboneye n’amaso ye uko iterambere mu mibereho y’abantu n’ikoranabuhanga ryagiye rikurikirana. Aha bavugamo umwaduko w’imodoka zifite moteri, televiziyo, internet n’ibindi. Yiboneye kandi abaperezida 20 bayoboye Amerika.
Uyu mukambwe afite abuzukuru 14, abuzukuruza 25 n’ubuvivi 23.
Kugira ngo arambe, uyu muyapani ngo yagendeye ku iturufu igira iti « kurya bike ugamije kubaho igihe kirekire ». Yakoze mu biro by’iposita imyaka 38 nyuma asubira mu buhinzi, aho yakoze kugeza ku myaka 90.
Jirouemon Kimura asimbuye kuri uyu mwanya Umunyamerika kazi Dina Manfredini watabarutse afite imyaka 115 n’iminsi 257.


text:
Abarokotse Genocide yakorewe abatutsi muri mata 1994 batuye mu murenge wa Save ho mu karere ka Gisagara, barasaba ko urwibutso rwa Save rwakwagurwa kuko batakibona aho bashyingura kandi hakaba hakiri imibiri igishyinguye mu matongo, abandi bakaba bajya gushyingurwa mu yindi mirenge kubera ubuto bw’urwibutso.
Igitambo cya misa no gushyira indabo ku rwibutso rushyinguyemo inzirakarengane za Genocide zisaga 3000, niyo mihango yabanjirije kwibuka ku nshoro ya 20 abazize Genocide yakorewe abatutsi muri mata 1994 bo mu cyahoze ari komine shyanda ubu hakaba ari umurenge wa Save uherereye mu karere ka Gisagara.igikorwa cyabaye tariki 27/4/2014
Mu ijambo ry’uhagarariye IBUKA mu murenge wa Save, Daphrose Mukarutamu, yagarutse cyane ku rwibutso rwabaye ruto, ngo hakaba hari imibiri ya bamwe ikiri mu matongo itarashyingurwa mu cyubahiro ndetse hakaba n’abajyanwa gushyingurwa mu yindi mirenge. Yasabye ko bafashwa urwibutso rwa Save rugatunganywa rukanagurwa kugirango babashe guha ababo icyubahiro bakwiye.
Ati «Twarashyinguye ariko hari n’abakiri mu matongo, hari n’abajyanwa ahandi, turacyafite imihana igera nko kuri 20 ikirimo abantu batarashyingurwa mu cyubahiro twifuza ko baza bakegera abandi tukajya tubibukira hamwe bose »
Senateur Mukakalisa Jeanne d’Arc wari witabiriye uyu muhango, yasabye abari aho ko bagomba kwirinda icyakongera kubagaruramo amacakubiri ndetse bakirinda n’abakomeje gupfobya Genocide yakorewe abatutsi.
Ati « Hanze aha haracyari abantu bapfobya Genocide yabaye mu Rwanda, bakayihakana ndetse bakabyoshya n’abandi, none rero dufatanye kubarwanya, twubakiye ku bumwe tuzabatsinda nk’uko dusanzwe tubatsinda kandi ubumwe bukatubera nk’ingabo idukingira »
Senateur Mukakalisa Jeanne d’Arc, kandi nawe yongeye kugaruka kuri iki kibazo cy’urwibutso ruto, asaba akarere ka Gisagara gushaka uburyo rwavugururwa ndetse rukanongerwa.
Uretse ikibazo cy’urwibutso rudatunganyije, uhagarariye IBUKA mu murenge wa Save yavuze, yagarutse no ku kibazo cy’abakecuru b’incike barokotse Genocide, avuga ko bakeneye kwitabwaho bakabona ababa hafi kuko imbaraga zabo ari nke kandi ko zirushaho kuba nke uko imyaka yiyongera kuko barushaho gusaza.


text:
Umuryango w’umugabo w’uwitwaga Biregeya Jean bosco w’imyaka 26 na Musabyimana Francine nawe w’imyaka 23, n’umwana wabo Cedric wagwiriwe n’inzu bose bitaba Imana mu cyumweru gishize.
Nk’uko abaturage bari baturanye n’uyu muryango babwiye IGIHE; aba bantu bari batuye ahantu hatari ku manga buryo byari kubabaviramo urupfu, ahubwo kuberako inzu yabo yari yubakishishe amatafari ya rukarakara yariyaragiyemo amazi buhoro buhoro uko imvura igwa nibwo umukingo ufite nka metero imwe wahirimiye inzu baryamye ugwira urukuta rugwira ku cyumba abo ba nyakwigendera bararagamo.
Gusa ngo bikimara kubaho abaturanyi ntibabimenye, ahubwo babibonye ku mugoroba ukurikiyeho; aho hari uwari ugiye kubasuhuza agasanga igikuta cyaguye, arebye abona akaboko k’uyu Biregeya mu bitaka ahita ahuruza bataburuye bahasangamo n’uyu wari umufashawe n’umwana wabo.
Ubwo bashyinguraga uyu muryango uwari uhagarariye Akarere ka Gicumbi, Sindayigaya Eduard ushinzwe umutekano, yihanganishije abaturage, ababwira ko umwana warokotse kuko yari yagiye kwa nyirakuru, Akarere kazamufasha.
Akarere katangaje ko kazamuha inka yo kumukamirwa, mitiweli ndetse kakamuba hafi mu masomo ye kuko itorero rya EPR, nyina yasengeragamo ryemeye kuzamufasha mu mashuli ye kugeza arangije ayisumbuye.
Umunyamabanga nshingwabikorwa w’umurenge wa Rukomo Bayingana Jean Marie Vianey, yabwiye abaturage ko bagomba kwimuka bagatura ahantu hadahanamye ku mudugudu, kugira ngo hatazagira ubura ubuzima bitewe n’ibiza bitunguranye.


text:
Abaturage b’umurenge wa Gikomero mu karere ka Gasabo biteguye kubona inzu mberabyombi yo gukoreramo ubukwe n’ibirori byajyaga bikorerwa mu ngo zabo, bakabura n’aho kwidagadurira. Icyo gikorwa cyatewe inkunga na RLDSF ya miliyoni 60 z’amafaranga y’u Rwanda zizabafasha kuyuzuza.
Ubwo Ikigo gishinzwe gutera inkunga imishinga y’iterambere mu turere (RLDSF) hamwe n’abayobozi b’uturere bungirijwe bashinzwe imibereho myiza y’abaturage n’abashinzwe ubukungu n’iterambere mu gihugu hose muri Umurenge wa Gikomero, cyabemereye miliyoni 60 z’amafaranga y’u Rwanda, zo kubafasha kurangiza no gukora amasuku y’ inyubako abaturage biyubakiye izajya iberamo ibirori bitandukanye.
Umunyabanga Nshingwabikorwa w’Umurenge wa Gikomero yavuze ko byagezweho nyuma yo gukusanya inkunga ingana na miliyoni ebyiri zavuye mu baturage, ubudehe bugashyiramo miliyoni enye n’igice zose hamwe zikagera kuri 7,800,000.
Abaturage baho bavuze ko bishimiye iyi nyubako bagiye kuzabona, izabafasha mu gukoreramo inama n’ibindi birori.
Nkundabagenzi Etienne ukurikirana ibikorwa by’iyi nyubako atangaza ko ishobora kuzaba yuzuye mu kwezi kwa Mata, izakorerwamo ibikorwa byinjiza amafaranga bikazafasha abaturage gukomeza kwiteza imbere.


text:
Abaturage bavuye muri ntuye nabi bagatuzwa mu mudugudu w’icyitegererezo wa Mbeho mu kagari ka Bwiza mu murenge wa Kansi ho mu karere ka Gisagara, baratangaza ko ubu bishimira ko begereye ibikorwa remezo birimo umuriro w’amashanyarazi, amazi meza, amashuri n’amavuriro.
Umuhigo wo gutuza abantu ku mudugudu ni umwe mu yo umurenge wa Kansi wesheje ku kigereranyo cya 77.8%.
Nubwo hakiri abaturage badatuye mu mudugudu,umubare munini w’abatuye uyu murenge batuye mu mudugudu.
Bamwe mu baturage bari batuye nabi ubu bakaba baratujwe mu mudugudu w’icyitegererezo wa Mbeho mu kagari ka Bwiza baravuga ko ubu ibikorwa remezo bakesha kwegerana n’abandi mu mudugudu bimaze guhindura ubuzima bwabo.
Nyiraneza Agnès ati “Ubu twegereye iterambere abana bari hafi y’amashuri, twageze ku mashanyarazi babasha gusubira mu masomo neza, amazi meza aratwegereye ndetse n’ivuriro rituri hafi, ubu turasa neza ntaho bihuriye n’igihe twari mu mibande”
Aba baturage ariko bagaragaza ko uyu mudugudu utegereye cyane isoko bityo ko byaba byiza habonetse isoko cyangwa centre y’ubucuruzi bazajya bahahiramo batagiye kure.
Akimpaye Verena ati “Tubonye isoko hafi byadufasha ntiturinde gukora ingendo kandi twarasanze iterambere”
Umunyamabanga nshingwabikorwa w’umurenge wa Kansi,Rutaburingoga Jerome,avuga ko ibikorwa remezo bitasanga buri wese aho atuye yitaruye ari natyo mpamvu abantu bagomba kumva ibyiza byo gutura ku mudugudu.
Yongeraho kandi ko muri uyu mwaka,bafatanyije n’abikorera bafite bafite umuhigo wo kubaka inzu zisaga 40 z’ubucuruzi ngo bikazaba kimwe mu bisubizo by’ikibazo cyo kubura aho abaturage bahahira.
Ati « Mu mihigo twasinyanye n’abafatanyabikorwa, harimo kubaka amazu y’ubucuruzi azafasha gukemura iki kibazo cyo kubura aho abantu bahahira hafi kandi nyine ibikorwa by’iterambere ntibyahagaze ahubwo biri mu ntangiriro byegerezwa abaturage, nta mpungenge rero »
Nyuma yo gusanga imwe mu mpamvu yo kutegera abandi ku mudugudu ari amikoro make,Hategekimana Hesron,umuyobozi w’akarere ka Gisagara wungirije ushinzwe ubukungu n’iterambere, asanga abasigaye badatuye ku mudugudu baharanira kuzamura ubushobozi bityo nabo bagashobora kwegera abandi.
Uretse gutuza umubare munini w’abaturage ku mudugudu ngo mu mwaka w’imihigo 2013-2014,muri uyu murenge wa Kansi nyuma y’igihe gito hageze amashanyarazi, ingo zigera kuri 314 zirawucana.


text:
Inyigisho duhabwa mu itorero ryo ku rugerero zizadufasha kuba indashyikirwa: Abanyeshuri bari mungando
NYAGATARE: Mu minsi mike ishize batangiye guhabwa inyigisho mu itorero ryo ku rugerero, abanyeshuri barangije umwaka wa gatandatu w’amashuri yisumbuye bari muri site zitandukanye mu karere ka Nyagatare baratangaza ko inyigisho bahabwa zizababera intandaro yo kuba indashyikirwa muri sosiyete Nyarwanda ndetse no mumiryango bakomokamo.
Ibi ni ibyatangajwe na bamwe mubanyeshuri twaganiriye aho bari mungando nyuma yo gusoza amashuri yisumbuye.
Niwemutoni Alice, Umunyeshuri mungando kuri site ya Rukomo atangaza ko ingando yajyaga azumva ariko atasobanukirwaga neza icyo zigamije, ariko ngo aho azigiriyemo amaze kunguka byinshi.
“Ubusanzwe numvaga ingando ari nk’ikintu kigenerwa umuntu kikiyongera kumasomo. Ariko ibyo naboneye hano ni ingirakamaro kandi bizamfasha cyane haba mumyigire ndetse no mubuzima busanzwe. Izi ngando zamfashije kumenya neza birushijejo amateka n’indangagaciro z’umuryango Nyarwanda,”
Kuri Niwemutoni, ngo nubwo benshi mubanyeshuri bakunze kwinubira gukora izingando, ngo byakabaye byiza bagiye basobanuza bagenzi babo bazikoze mbere bakamenya impinduka nziza zizana kubuzima bw’urubyiruko.
Ahishakiye Modeste nawe ari mungando zo kurugerero kuri site ya Nyagatare. Yadutangarije ko kuba abasha guhabwa amasomo kuburere mboneragihugu, agahura n’abayobozi batandukanye munzego za leta bimuha gutinyuka no kwigirira ikizere cy’ejo hazaza.
“Ntabwo nari nakicaranye n’umuyobozi mukuru muri leta ngo twungurane ibitekerezo. Mubyukuri sinabona uko mbisobanura kubona nk’umuministiri runaka aza tukicarana kuntebe tukaganira akadutega amatwi kandi akishimira natwe ibitekerezo tumuha. Ibi binyereka ko nanjye ari ejo cyangwa ejobundi naba umuyobozi.”
Kimwe naba banyeshuri bari mungando zo kurugerero, ngo hari icyo bamaze kunguka cyazatuma biyubakira igihugu cyizira amakimbirane, aho banigishwa amateka yaranze u Rwanda rwo hambere no gusobanurirwa kirazira z’umuco nyarwanda.
Izi nyigisho kandi usanga aba banyeshuri baziririmba no mundirimbo zitandukanye bafite morale n’inyota byo kumenya byisnhi byigishirizwa mu itorero ryo kurugerero.
Muri amwe mumasomo aba banyeshuri bishimira harimo nk’isomo ryo kwihesha agaciro no kurushaho gusobanukirwa amateka yaranze u Rwanda rwo hambere ndetse bikabafasha no kurushaho kumenya kwiha ingamba zatuma bashaka ibisubizo byatuma igihugu kirushaho gukomeza gutera imbere.
James Gakuru umunyamabanga nshingwabikorwa w’umurenge wa Rwempasha ho mukarere ka Nyagatare watanze isomo kukwihesha agaciro, avuga ko uru rubyiruko koko rutanga ikizere cy’ejo hazaza mu iterambere ry’igihugu.
Abanyeshuri bagera kuri 612 barangije amashuri yisumbuye nibo bitabiriye izi ngando zokururgerero, bakaba baturuka mumirenge itandukanye igize akarere ka Nyagatare.


text:
Mu nama ya 18 ya gahunda ibihugu bya Afurika byashyizeho yo gusuzumana hagati yabyo aho bigeze mu miyoborere (African Peer Reveiew Mechanism) yabereye i Addis-Abeba muri Ethiopia, ku wa 26 Mutarama 2013, Perezida Paul Kagame yagaragaje ko umugore afite uruhare runini mu iterambere ry’Igihugu cyose.
Perezida Kagame yitabiriye iyo nama ya 18, mbere y’inama ya 20 iza guhuza abakuru b’ibihugu na za guverinoma zigize Umuryango w’Afurika Yunze Ubumwe iza guterana kuri iki cyumweru. Perezida Kagame wari mu itsinda ry’abayobozi batanze ubuhamya ku byakozwe mu bihugu byabo muri gahunda zitandukanye, ni bwo yagaragaje ko guteza umugore imbere bifite akamaro kanini ku gihugu.
Yagize ati “Hari amasomo twabonye atwereka ko guteza imbere umugore bigira uruhare rukomeye mu iterambere ry’igihugu haba m’ubukungu no mu mibereho myiza. No mu bihe byo gusana igihugu cyacu ndetse no kukibohora abagore b’abanyarwanda babagizemo uruhare rukomeye, haba muri gahunda za politike iz’ubukungu ndetse n’izirebana n’ubumwe n’ubwiyunge. Twasanze kandi guteza imbere umugore byari ngombwa kugira ngo igihugu kibashe gutera imbere ku buryo bwihuse. Ariko icyo twakuyemo ni uko twasanze guteza imbere umugore ari uguteza imbere igihugu cyose".
Perezida Kagame yemeza ko hari byinshi byakozwe mu guteza imbere umugore hirya no hino ku isi, ariko na hari ibigikeneye gukorwa, ati “ Ntitwavuga ko twageze ku rwego rukwiye mu gihe abagore aribo bakora 2/3 by’akazi ko ku isi yose, bagatanga umusaruro urenze kimwe cya kabili cy’ibiribwa bikenerwa ku isi, ariko ugasanga 10% gusa by’ubutunzi abantu binjiza ku isi nibwo bwonyine buri mu biganza by’abagore”.
U Rwanda rwateje umugore imbere, ubu mu nzego zitandukanye, habasabwa ko mu nzego z’ubuyobozi abagore bagenerwamo 30%. Byongeye kandi Inteko Ishinga Amategeko y’u Rwanda ifitemo abagore barenga 50% by’abayigize.


text:
Bitewe n’uko hari igihe urubyiruko rwishora mu mibonano mpuzabitsina irukururira Sida, inda z’indaro n’izindi ndwara zandurira mu mibonano mpuzabitsina, ahanini kubera ubukene, Centre Dushishoze yashyizeho uburyo bwo gufasha urubyiruko, cyane cyane urw’abakobwa, kwiga imyuga irufasha kwitunga.
kuwa 4 Mutarama 2012, Umuhuzabikorwa wa Centre Dushishoze y’i Huye, Bwana Mahe Mukizwa Alexis, yatuganiriye ku bijyanye n’ibyo urwo rubyiruko rwigishwa.
Ku ikubitiro ngo bigishaga urubyiruko imyuga yo gusuka imisatsi no kuyiteraho pulante (plante) ndetse no gusiga inzara. Banigishaga ibijyanye n’amashanyarazi, kudoda, gusoma no kwandika ndetse bakanafasha urubyiruko kwigira no gukorera impushya zo gutwara imodoka.
Ubungubu ngo bigisha ibijyanye no kwita ku misatsi n’inzara, ibindi barabyihoreye. Bwana Mahe yasobanuye impamvu y’ibyo agira ati: “twasanze gusuka imisatsi no gusiga inzara ari byo bitagora kubonera ibikoresho kandi bikagirira akamaro uwabyize. Urugero nko kwigisha umuntu kudoda ntumubonere imashini nta cyo uba umumariye, Ariko uwize gusuka imisatsi no kuyiteraho pulante, umukiriya ni we uza kumushaka amuzaniye ibikoresho”.
Batekereza gukomeza kwigisha ibijyanye no gusuka ndetse no gusiga inzara, bari batekereje ku bakobwa batabashije gukomeza kwiga n’ababyariye iwabo, kuko ari bo bashukika cyane.
Guhera muri uyu mwaka wa 2012, bazatangira kwigisha n’abahungu biturutse ku nkunga y’imashini zo kogosha ndetse n’ibyuma byifashishwa mu kudefiriza imisatsi no kuyisokoza bahawe n’Umurenge wa Ngoma.
Bwana Mahe ati: “ushinze salon de coiffure azana n’ibikoresho. Urubyiruko tuzigisha ni zo ruzakoramo”. Urubyiruko Centre Dushishoze yigisha ni ururi hagati y’imyaka 15 na 24 rutabashije gukomeza kwiga. Bakira ababyifuza bose, kandi bigira ubuntu.


text:
Related Posts
- Bugesera: Abayobozi b’imidugudu baravuga ko bagiye kunoza imikorere kubera telephone bahawe ~ Community, featured 5 Aug, at 19 : 06 PM
- Nyabihu: Ikoranabuhanga n’iterambere byahinduye ubuzima mu imyaka 20 ishize ~ Community, English, featured 26 Jul, at 18 : 27 PM
- Itumanaho rya telefone rifasha abatuye mu cyaro ~ Community, featured, Kinyarwanda 30 Jun, at 09 : 02 AM
- Ruhuha : Abagana inzu ya BDC bamaze umwaka nta interinete bafite kubera rwiyemezamirimo wayikuyemo ~ Community, featured 22 May, at 11 : 52 AM
- Gicumbi – Abayobozi b’imidugudu bagiye guhabwa amatelefone yo kubafasha gutangira amaturu ku gihe ~ Community, featured, Kinyarwanda 15 May, at 08 : 02 AM
Telefoni igendanwa ifite uruhare runini mu buzima bw’abatuye icyaro.
8 December, at 21 : 37 PM Print
Mu mwaka ushize wa 2010, leta y’ u Rwanda yatangije gahunda yo gutanga telefoni zigendawa mu cyaro, zigahabwa abakorerabushake bakorana n’ibitaro kugira ngo bajye batanga amakuru yose arebana n’ubuzima bw’ababyeyi batwite baturanye iyo mu misozi.
Izo telefoni zikoreshwa hafatwa hakanandikwa amakuru arebana n’ubuzima bw’ababyeyi bari hafi kuruhuka. Iyo hari ibibazo, ingorane cyangwa se ibise bitangiye gufata umubyeyi, umukorerabushake ahita yohereza ubutumwa bugufi ku bitaro bagahita bamugeraho bidatinze.
Ubu buryo bwo gukoresha telefoni zigendanwa kugira bite ku buzima bw’ababyeyi n’abana bari munda, bwatangijwe ku bufatanye bw’amashami atandukanye y’umuryango w’abibumbye hagamijwe kugabanya impfu z’abyeyi batabaruka batwite, rimwe na rimwe n’abana bakabura amahirwa yo kubaho.
Photo:


text:
Nubwo abitabiriye gahunda yo kuboneza urubyaro mu myaka igera kuri 7 ishize,uhereye mu mwaka wa 2007 bavuye kuri 7% bakagera kuri 40% ,abagabo baracyatungwa urutoki mu kutagira ubushake mu miryango yabo bwo kwitabira iyi gahunda kuko usanga ari abagore ahanini baba babifitemo ubushake cyane.
Iyi akaba ariyo mpamvu Dusenge Pierre ushinzwe ubuzima mu karere ka Nyabihu,abasaba kujya baherekeza abagore babo mu gihe bagiye muri iyi gahunda yo kuboneza urubyaro,kuko ifite inyungu nyinshi ku muryango.
Nk’uko uyu muyobozi ushinzwe ubuzima Dusenge Pierre akomeza abivuga ngo ikizere ni cyose ko imibare y’abitabira iyi gahunda yo kuboneza urubyaro izagenda irushaho kuzamuka,kuko ubu habura igihe gito ngo abajyanama b’ubuzima batangire gukora iyi gahunda hirya no hino mu midugudu.
Bitewe n’uko abajyanama b’ubuzima baba bamenyeranye kandi baziranye n’abaturage,akaba asanga bazagira uruhare rukomeye mu gushishikariza imiryango kwitabira iyi gahunda.
Kuri ubu mu gihe abagabo batungwa urutoki mu kutitabira iyi gahunda ugereranije n’abagore mu karere ka Nyabihu,bamwe mu bagabo baganiriye na Kigalitoday bagaragaza ko iyi gahunda ifite umumaro ukomeye.
Niyibizi Emmanuel,asanga kuboneza urubyaro ari byiza cyane kuko bifasha umubyeyi kubyara abana azashobora kurera,bikamurinda ingaruka zigera ku mubyeyi cyangwa ku bana bavutse ku babyeyi batabyitayeho.
Umukunzi Pascal,avuga ko kuri we asanga umuntu akwiye gutekereza ku bushobozi afite mbere yo kubyara. Ibi bikaba byamufasha kubyara abana ashoboye cyangwa se yasanga nta n’ubushobozi akaba yabireka. Mu gihe bamwe mu bagabo bagenda basobanukirwa neza ibyiza by’iyi gahunda,bikaba byatanga ikizere ko imibare y’abazayitabira mu myaka itaha baziyongera.
Ku rundi ruhande,bamwe mu bayobozi b’imidugudu itandukanye mu karere ka Nyabihu,bavuga bafatanije n’abajyanama b’ubuzima,abaturage bigishwa akamaro ka gahunda yo kuboneza urubyaro n’ibyiza byayo ari nako bakangurirwa kuyitabira nk’uko Shema Aimable umwe muri bo yabigarutseho.
Kuri ubu mu Rwanda,umuturage wese ashishikarizwa kubyara abo ashoboye kurera,kugira ngo ntibazamubere umutwaro. Igihe ubyaye abo udashoboye kurera,bishobora kubaviramo ingaruka zo kuba ibyomanzi,ibirara,inzererezi,abajura n’ibindi bitewe n’uko batabona ibibakwiriye byose.
Ababyeyi bakaba bashishikarizwa guteganya mbere abo bazabyara babashije krera,bityo bakirinda ko abana babo bazagira ibibazo.


text:
Abazi kuvuza amakondera bavuga ko bidakwiye gucika kuko ikondera ari kimwe mu bicurangisho by’umuziki gakondo w’Abanyarwanda
Ubuhanzi bwo kuvuza amakondera burasa n’aho bugenda bucika ariko mu duce tugifite umwihariko w’ubu buhanzi bavuga ko budakwiye kuzimira kuko ari kimwe mu bicurangisho byarangaga umuziki gakondo w’Abanyarwanda. Ubusanzwe ngo habaho amoko ane y’amakondera, Umurangi, Incuragane, Ikanga n’Insengo. Ayo makondera yose iyo acurangiwe rimwe ngo atanga umuziki mwiza ukaryoshya igitaramo nk’uko abazi kuvuza amakondera babyemeza. […]
Ndagijimana arashaka gusigira impamba abakiri bato
Ndagijimana Omar bakunze kwita Fundi atuye mu karere ka kicukiro aho bita mu Gatenga ni umwe mu bahanzi bacurangisha inanga ya Kinyarwanda, akavuga ko amaze guhimba indirimbo nyinshi yagiye akorera muri radio Rwanda. Fundi avuga ko yifuza gusigira urubyiruko impamba y’ubuhanzi bwo gucuranga inanga no gukunda umuco nyarwanda, cyane ko yemeza ko bashobora kuba […]
Ngororero: Ubuhanzi ni kimwe mu buryo bwo gutanga ubutumwa butanga umusaruro
Muri gahunda zitandukanye zikorwa mu karere ka Ngororero cyane cyane izikorerwa mu bukangurambaga, usanga hakunze kwifashishwa ubuhanzi aho abantu batandukanye bahimba ibihangano byabo bakurikije insanganyamatsiko yatanzwe maze bigakoreshwa mu bukangurambaga. Umukozi w’akarere ka Ngororero ushinzwe imiyoborere myiza Musabeyezu Charlotte avuga ko kwifashisha ubuhanzi ari kimwe mu bitanga umusaruro kuko abahanzi ubwabo hamwe n’amatorero bagera […]
Ngororero: Abakuru bakwiye kujya bigisha abato ibirebana n’umuco gakondo
Uko imyaka ishira indi igataha, Isi muri rusange n’u Rwanda by’umwihariko bikomeza kwihuta mu iterambere cyane cyane irishingiye ku ikoranabuhanga ku buryo hari bimwe mu byabaga mu muco gakondo w’u Rwanda bigenda byibagirana. Hari abasanga abantu bakuze bakwiye kujya bigisha cyangwa baganiriza abakiri bato ku birebana n’ibyahozeho mu muco w’u Rwanda mu nzego zitandukanye z’ubuzima […]
Kagina : Gucuranga ikondera ni umurage w’abasekuru ba bo
Itorero Indatwa n’abarerwa ba Kagina, ho mu murenge wa Runda, mu karere ka Kamonyi, ribyina imbyino gakondo, rifite umwihariko wo gucuranga Ikondera, maze bakarushaho gususurutsa abo bataramiye. Indatwa n’abarerwa ba Kagina, ni rimwe mu matorero azwiho ubuhanga bwo kubyina no guhanga bya Gakondo. Abarigize bavuga ko gucuranga ikondera ari umwihariko barusha abandi bahanzi bo […]
Ngororero: Gukoresha ibihangano bizafasha mu kwimakaza ibikorwa by’umuganda
Umukozi ushinzwe imiyoborere myiza mu karere ka Ngororero Musabeyezu Charlotte, aratangaza ko mu karere ka Ngororero bagiye kwifashisha ibihangano by’abaturage batandukanye mu rwego rwo guteza imbere no kwimakaza ibikorwa by’umuganda. Mu rwego rwo gutegura ibyo bihangano, mu karere ka Ngororero harabera amarushanwa ku bihangano bitandukanye harimo imivigo, imbyino n’indirimbo hifashishijwe ibikoresho n’ibicurangisho bitandukanye, aho abaturage […]
Muhanga Prison inmates win over cultural week
Most of the prisoners in Muhanga Main Prison say they have learnt a lot about Rwandan culture because they have a lot of time for learning, discussing and practicing about the traditional culture. The prison troupe in the cultural dancing competition This was revealed on Saturday the 7th Sept 2013 during the closure of […]
Rubavu: icyumweru cy’umuco cyasigiye isomo urubyiruko
Urubyiruko rwo mu karere ka Rubavu rushima abashyizeho icyumweru cy’umuco kuko hari byinshi bashoboye kuhungukira birimo kumenya imyitwarire y’abacyera. Icyumweru cy’umuco kijihijwe mu Rwanda taliki ya 30/8/2013 kugera 5/9/2013, mu karere ka Rubavu kizihizwa taliki ya 6/9/2013 mu murenge wa Kanama aho urubyiruko rwaganirijwe ku myitwarire y’abakera harimo no kwizihiza umunsi w’ umuganura. Umuyobozi w’umurenge […]
Abagororwa ba gereza ya Muhanga bungukiye byinshi ku muco muri iyi gereza
Bamwe mu bagororwa bafungiye muri gereza ya Muhanga batangaza ko bamaze kungukira byinshi ku muco muri iyi gereza kuko ngo babona umwanya wo kubiganiraho no kwitoza ibijyanye nawo. Ibi babitangaje ubwo hasozwaga icyumweru cy’umuco ku wa 07/09/20013 mu karere ka Muhanga. Ibihembo byinshi ku bitabiriye amarushanwa yateguwe n’akarere ka Muhanga yegukanwe n’abagororwa bo muri […]
Kamonyi: Baratoza urubyiruko umuco nyarwanda ngo rugire uruhare mu kuwugarura
Mu gitaramo gisoza icyumweru cyahariwe umuco, cyabaye tariki 8/9/2013, urubyiruko rwakanguriwe kugira uruhare mu kugarura umuco w’urukundo, kubahana no gutabarana waranze abanyarwanda mu gihe cyo hambere, ariko kuri ubu, ukaba ugenda ukendera. Kuva tariki 30 Kanama kugeza kuya 8 Nzeri 2013, mu gihugu hose bizihije icyumweru cyahariwe umuco Nyarwanda. Insanganyamatsiko y’iki cyumweru yagiraga iti ”Tuganure […]


text:
Rwanda | Gatsibo: abanyamabanga nshingwa bikorwa b’utugali bahawe amahugurwa yo kubongerera ubushobozi
Kuri uyu wa kabiri tariki 25 nzeli, muri Mariott MOTEL mu karere ka Gatsibo umurenge wa Kabarore,hashojwe amahugurwa yari ahuje abanyamabanga nshingwa bikorwa b’utugari, baturutse mu mirenge yose y’akarere uko ari 14.
Aya mahugurwa yateguwe anaterwa inkunga n’ikigo RALGA gishinzwe guteza imbere imiyoborere myiza mu rwego rwo kongerera ubushobozi aba banyamabanga muri gahunda y’imiyoborere yabo ya buri munsi.
Mukagasana Naomie uhagarariye serivisi y’imiyoborere myiza mu karere ka Gatsibo, yadutangarije ko aba banyamabanga nshingwa bikorwa bigishwaga amahame y’imiyoborere myiza, yagize ati”muri aya mahugurwa bahawe inyigisho zibongerera ubushobozi mu miyoborere yabo, bigishwaga kandi uburyo bagomba kwakira neza abo bashinzwe kuyobora.”
Mutesi Karamaga Peace ni umunyanga nshingwabikorwa w’akagari ka Rwikiniro mu murenge wa Rwimbogo,we yatangaje ko ibyo bakuye muri aya mahugurwa bagiye gutangira kubishyira mu bikorwa bibanda cyane ku gutanga service nziza ku baturage bashinzwe kuyobora.
Mu myanzuro yatanzwe mu gusoza aya mahugurwa ku mwanya wa mbere bemeje ko bagiye kurebera ku bandi bakora neza kugirango nabo barusheho kunoza imikorere.


text:
URWENYA:
Umugabo yafashe urugendo rwa kure
ageze aho inyota iramwica
ajya kurugo rwari haruguru y'inzira
ni uko asaba amazi yo kunywa
bamuha amata aho kumuha amazi
yari asabye.
arangije ati nimumpe amazi yo kunywa;
bamuha amata nanone arongera aranywa
ni uko abaza umwana wari iruhande rwe ati:
ino aha kuki babasaba amazi mugatanga amata?
umana amusubiza agira ati:ni uko haba hagiyemo
amasazi mensi tukanga kuyabogora(kuyamena).
umugabo igikombe yariafite arakirekura no hasi ngo pooo!
umwana nawe ati yebaba weeeee,
igikombe cya nyogokuru yajyaga aciramo
none dore urakimennye.
Umukecuru n'umukwe
Umusore yagiye gusura umukobwa yakundaga cyane kuko muri iyo minsi barimo baganira ibijyanye n'ubukwe bwabo buri hafi kuba. Nuko nyamukobwa ajya gushaka ibyo kuzimanira uwo musore hanyuma umusore asigarana na nyina w'umukobwa m'uruganiriro.
Hashize akanya gato yumva munda biranze ahita yifuza kurekura umwuka.
Amaze kurekura umwuka ahita abona injangwe atangira kuyihamagaza kugirango yirinde ikimwaro. Ariko yivugisha ngo Pusi....Pusi....Pusi.... Kuko nyina w'umukobwa yari yamuvumbuye ahita amubaza ati: ese ko wihamagaza injangwe, waba usuze imbeba none ukaba ushaka ko iyirya?
Umukobwa Ushirisoni
Umukobwa w'ingare kabuhariwe wari inzobere mu byo gutukana, yari yarayogoje akarere atuyemo, kuburyo abo yari aturanye nabo bose bari basigaye bamutinya. Iyo wahuraga nawe munzira mukaramuka muhuje amaso, yaragutukaga ndetse akaguha n'ibyo gupfunyika.Byageze aho rero abaturage bose bamuha akato, kuburyo uwo mukobwa yari atakibona naho arahura umuriro. Bukeye, nyamukobwa arakarira abaturanyi be bose ndetse yigira inama yo kubarega murukiko. Igihe cyo kuburana kigeze, abaturage bose (abagore n'abakobwa)bitaba urukiko, Nibwo umucamanza afashe ijambo ati mukobwa tubwire icyo urega iyi mbaga iteraniye aha. Nyamukobwa n'ubukana bwinshi ati :rwose bacamanza , ndagirango mumbarize izi mbwa n'izi mbwakazi zose ziri hano impamvu zimbeshyera ngo nshyirisoni?
Mbateranyije barwana
Umwarimu yabajije umwana ati: " Abana 2 mbateranije n'abana 3 byatanga iki?" Umunyeshuri aramusubiza ati: " Mbateranije barwana!"
Rubundakumazi
Umugabo wakundaga inzoga cyane yaje guhindura idini ajya mu ba Pantekote ( ba bandi bita abarokore) ni uko igihe bari mu nyigisho Pasiteri ati: « Bavandimwe murahirwa mwe mwakiriye agakiza mugaca ukubiri n'inzoga. » Ati: « Inzoga si inshuti ahubwo ni umwanzi mubi. » Ati: « Musome mu gitabo cy’imigani umutwe wa, umurongo wa ». Wa mugabo rero kuko yari Rubundakumazi ati: « Nyakubahwa Pasiteri, ubushize ariko wari watubwiye ko tugomba gukunda n'abanzi bacu, ati biri muri Matayo. Ni uko Abakirisito si uguseka barakumbagara.»


text:
Sosiyeti y’itumanaho ya Airtel yashyikirije inzu ya miliyoni 70 Mukarugema Afissa, wo mu karere ka Musanze, yatomboye muri “Birahebuje na Airtel”, kuri uyu wa kabiri tariki ya 2 Mata 2013.
Mukamugema wavutse mu 1956, ari kumwe n’umufasha we Nziza Safari wavunitse ukuguru, abana n’abuzukuru be, mu byishimo byinshi batambagijwe inzu y’igorofa yatomboye, yubatse mu mudugudu wa Kabuga , ” Kabuga Real Estate”, mu murenge wa Rusororo mu Karere ka Gasabo.
N’ibyishimo, Mukarugema amaze gushyikirizwa imfunguzo yavuze ko iyi nzu ari impano y’Imana ko azayituriramo n’umuryango we, ati “Ndashimira iyi mpano Imana impaye, impojeje amarira y’ibibazo nari mfite by’uburwayi, urakoze Mana ukomeze uduhe umugisha, ngushimiye ibyo unkorera byose.Iyi nzu ndateganya kuzayibamo kuko ni impano Imana yampaye,nta kindi kintu nteganya kuyikoreshwa”.
Iyi nzu ifite ibyumba byinshi byo kuraramo, uruganiriro runini, igikoni, ubwogore n’ubwiherero bwa buri cyumba, inzu y’umukozi hanze, n’ubusitani bunini.
Mukarugema yavuze ko adahita ayimukiramo, ngo agiye gusahaka ukodesha aho babaga, maze n’abana be bakodeshaga mu Mujyi wa Kigali bajye bataha muri iyo mpano batomboye muri Birahebuje na Airtel.
Mukarugema avuga ko atazi ingano y’amafaranga yakoresheje agura amakarita ya Airtel kugira ngo asekerwe n’amahirwe yo kwegukana igihembo gikuru muri Birahebujena Airtel.
Avuga ko yahamagaraga bisanzwe, avugana kenshi n’abana be ababwira uburwayi bwa papa wabo wavunitse, agakunda kubahamagara akoresheje Airtel; Yahamagaraga uwiga mu Buhinde, uwiga mu Bwongereza n’uri mu Bushinwa.
Akimara gutombora iyi nzu benshi bamubajije niba nta rindi banga rindi yakoresheje, ati” Njye nta n’umukozi wa Airtel nari nzi, n’uwampamagaye ni umuhanzi (King James) namubonaga ku mashusho!”.
Avuga ko atabanje kubyemera, gusa ngo yabibonye mu bitangazamakuru abona kubyemera neza.
Abana b’uyu mubyeyi bari bazanye nawe kuyishyikirizwa, bishimye cyane, n’amarira y’ibyishimo bazengurukaga ibyumba, bamwe bavuga ko bagomba guhita baza kubamo.
Umuyobozi Mukuru wa Airtel Rwanda, Marcelin Paluku yamuhaye imfunguzo z’inzu, ati “Mbifurije umugisha no kuzagubwa neza muri ino nzu.”.
Indi nkuru bifitanye isano:http://www.igihe.com/ubukungu/ubucuruzi/mukarugema-afissa-yatomboye-inzu-muri-birahebuje-muri-aairtel.html


text:
UMUHANZI Mr Gloire YASHYIZE KU MUGARAGARO ALBUM YE YA MBERE YISE “MFITE INZOZI”
Hari ku cyumweru, tariki ya 26/8/2012, mu nzu mberabyombi y’Akarere ka Musanze, ubwo Mr Gloire, umuhanzi wandika akanaririmba indirimbo mu njyana ya HIP HOP yashyiraga ahagaragara Album ye ya mbere yise “MFITEINZOZI”, ku bufatanye na TOP 5 SAI STUDIOS, ari nayo studio imufasha gutunganya no gushyira ahagaragara ibihangano bye.
Gushyira ahagaragara iyi album, byabaye umwihariko, dore ko Mr Gloire, uretse kuba ari umuhanzi ukiri umwana (imyaka 12 y’amavuko), ni nawe muhanzi wo muri aka Karere ubashije kuhamurikira Album ye ku nshuro ya mbere. Iyi Album ikaba iriho indirimbo 14 z’amajwi.
Uretse abakunzi ba muzika, iki gitaramo cyari kitabiriwe n’umuryango wa Mr Gloire, inzego z’ubuyobozi zitandukanye, inshuti n’urungano rwa Mr Gloire, abandi batumirwa n’abandi bahanzi batandukanye bari baje gufasha uyu muhanzi gususurutsa iki gitaramo.
Mu bahanzi bari bahari, twavuga Augustin Mwitenawe, umuhanzi w’inararibonye muri muzika Nyarwanda, Tuff Gangs, Rider Man, Kamichi, Allioni, Charly, Young Grace, Binny Relax, The Bless, Franc Kay, Erasme, Maylo n’abandi.
Mr Gloire yiga mu mwaka wa mbere w’amashuri yisumbuye. Nk’uko babitangaje, ababyeyi be bishimira cyane intambwe amaze gutera mu rugendo rwe muri muzika, kandi bakishimira ko arushaho kuba umwana w’intangarugero, haba mu myigire ye, mu burere no mu myitwarire.
Nk’umujyanama we wihariye, Patrick UWINEZA ahamya ko Mr Gloire n’ubwo akiri umwana, impano ye mu buhanzi ni umwimerere, kandi ubutumwa atanga mu bihangano bye nti bugenewe abana gusa, ahubwo buri muntu ku rwego rwe, abona mo ubutumwa n’inama bimugenewe. Abona ko gufasha uyu muhanzi guteza imbere impano ye ari uguteza imbere muzika Nyarwanda uyu munsi n’ejo hazaza.
Abayobozi batandukanye muri aka Karere bari bitabiriye iki gitaramo. Mu magambo bahavugiye, bose bahurije ku kuba urubyiruko rwagira ubutwari bwo guteza imbere impano rufite mu buryo burubyarira imishinga irufasha kwiteza imbere, kandi ko Leta yashyizeho gahunda zitandukanye ziteza imbere imishinga y’urubyiruko, igihe rufite ibikorwa bigaragara kandi rubishyiramo imbaraga.


text:
Gicumbi – ngo inkotanyi zose kuri bo n’intwari
Abaturage bo mukarere ka Gicumbi baratangaza ko kuri bo inkotanyi zose ari intwari kuko zabakoreye ibikorwa bikomeye mugihe cy’urugamba rwo kubohoza u Rwanda.
Ibi ni ibyatangajwe kuri uyu wa1/2/2013 ubwo hizihizwaga umunsi w’intwari, bamwe mubaturage bavuze ko kuribo nk’abaturage ba Gicumbi inkotanyi zose bazifata nk’intwari kubera ibikorwa zabakoreye mugihe cyo kubohoza u Rwanda.
Mu buhamya bwatanzwe n’umwe mubabonye inkotanyi zikigera mu Rwanda SEKARYONGO Jean Marie Vianney yatangaje ko nubwo kuri uyu munsi bibuka intwari zitangiye u Rwanda mu izina ry’abanya Gicumbi bamutumye ko inkotanyi zose bazifata nk’intwari kubera ibikorwa by’indashyikirwa babakoreye mu gihe cy’intambara yo kubohoza igihugu.
Yavuze ko zabafashije zikabahuriza hamwe zikabarindira umutekano aho kubahungabanya , ubu bakaba bibuka ndetse banashimira intwari zabohoje u Rwanda kuko bamaze kugera kuri byinshi mu bukungu, imiyoborere myiza, ndetse n’imibereho yabo ikaba imeze neza kandi babikesha intwari bityo n’ubwo hibukwa izitangiye abantu, bo nk’abanya Gicumbi baribuka ubutwari bw’inkotanyi muri rusange kuko ibyo bagezeho biva kubutwari bwabo.
Umuyobozi w’akarere ka Gicumbi MVUYEKURE Alexandre atangaza ko impamvu akarere ka Gicumbi kahisemo kwizihiriza uyu munsi mu mudugudu wa Karambo mu kagari ka Gishambashayo niho inkotanyi zacumbitse zikimara kwinjira mu Rwanda mu rugamba rwo kubohoza igihugu bakomeza no mu bindi bice byo muri ako karere.
Akaba yagarutse ku nsanganyamatsiko y’uyu munsi ivuga “Ubutwari n’ishingiro ry’agaciro n’iterambere” akomeza asaba kuzirikana no gushimira intwari z’u Rwanda zabayeho mu bihe byashize, ibikorwa n’imyitwari byabaranze ndetse n’uruhare rwabo mu guhanga umusingi turimo twubakiraho nk’abanyarwanda, kandi tubigendeyeho aho u Rwanda rugeze hakaba hashimishije.
Yakomeje asaba abaturage bari bitabiriye ibi birori gushimira nyakubahwa Perezida wa Repubulika y’u Rwanda ukomeje kugaragaza no gutoza abanyarwanda indangagaciro y’ubutwari .
Uwari uhagarariye ingabo muri uyu muhango Captain Sam GAHIGI nawe yashimangiye ko ibyo abaturage bo muri Gicumbi bavuze ari ukuri kuko inkotanyi zifite amateka yihariye muri ako karere.
Ati “ ntagitangaje kuba abantu bashima umuntu bakamushyira mu cyiciro cy’intwari bitewe n’ibikorwa yabakoreye.”
Yasabye kuzirikana ubutwari ntagereranywa bwo kwitanga kugera aho batakaza ubuzima kugirango igihugu cy’u Rwanda n’abagituye bashobore kuva mu kaga barimo.
Yashimiye kandi abaturage bagaragaza umunsi ku wundi imyitwarire n’imikorere ya gitwari mu bikorwa byabo bagamije kwiteza imbere no guteza imbere urwababyaye , anabibutsa ko Ubutwari ari imwe mu ndangagaciro y’Abanyarwanda bityo buri wese akumva ko ari inshingano gukora uko ashoboye kugirango yiyubakemo ubutwari.


text:
Abantu benshi barimo n’abagana Ikigo cy’Ubwishingizi mu Rwanda (RSSB), hari ibibazo byinshi bakunze kwibaza, bityo tukaba mu byo batugejejeho tuzagenda tubaha ibisubizo byabyo. Namwe ariko mufite urubuga rwo kugaragaza icyo mubitekerezaho.
I.Ubwishingizi bw’indwara
I.1. Kuki RSSB itemerera umuntu umwe guhabwa ubwishingizi bw’indwara?
Ni amahame akoreshwa mu bwishingizi bw’indwara, kubera ko hafashwe umuntu ku giti cye, hajya hishingana abantu bafite ibibazo gusa bikaba byazagira ingaruka ku mutungo w’ikigo.
Biracyaza..


text:
Rwanda | Huye: Bamwe mu bayobozi b’imidugudu baba ari bo batuma kanyanga na nyirantare bidacika
tariki ya 22 Nzeri,2012 abashinzwe umutekano bafashe abakora bakanacuruza kanyanga ndetse na nyirantare, kimwe n’abazinywa bo mu Tugari twa Matyazo na Kaburemera. Igikorwa nk’iki gikunda kuba, nyamara izi nzoga ntizicika. Ibi bituma hari abatunga agatoki ubuyobozi bwo ku rwego rw’imidugudu bavuga ko ari bwo bukingira ikibaba ba nyr’ugukora izi nzoga.
Ubundi, akenshi iyo inzego z’umutekano bafatanyije n’inzego z’ubuyobozi bw’ibanze bapanze kujya ahakorerwa bene izi nzoga hari igihe batabahasanga, cyangwa bagasanga uwo munsi nta zo bafite. Ibi bituma babona ko hari ababuriye ba nyir’ukuzikora.
Mukeshimana Anne Marie, umunyamabanga nshingwabikorwa w’Akagari ka Matyazo, kamwe mu twafatiwemo izi nzoga, yemeza ko za nyirantare na za kanyanga, zikorerwa ari nyinshi mu kagari ayobora, ariko ko zidacika kubera ko abazikora baba bafitanye amasano n’abayobozi bamwe na bamwe bo mu nzego z’ibanze.
Yagize ati “Iyo urebye ukabona nk’umukuru w’umudugudu afite nyina uteka kanyanga, wareba ukabona wenda uw’umutekano afite umudamu we uyiteka, wareba ukabona afite nyirasenge cyangwa se mushiki we (uyiteka ndlr), usanga ari ikibazo ku gutuma kanyanga icika kuko babakingira ikibaba.”
Uyu munyamabanga nshingwabikorwa yakomeje avuga ati “ibi birushya inzego z’umutekano mu kuba bamenya amakuru ku hakorerwa bene izi nzoga. Gusa hari abayobozi bamwe na bamwe batameze nk’aba bafite abo bakingira ikibaba baduha amakuru, maze tukagerageza kurwanya bene izi nzoga zishobora gutuma abazinywa baba nk’inyamaswa.”
Hashize igihe gitoya hatangijwe gahunda ijisho ry’umuturanyi mu Karere ka Huye. Ahari amakuru azavamo azatuma hafatwa ingamba zihamye zo kurwanya bene izi nzoga, ndetse n’ibiyobyabwenge byose muri rusange.


text:
Thursday, April 2, 2009
Urwenya rw'Igituba
Umukobwa yakundanye n'umuzungu noneho basohoka mu kabare garcon ababajije icyo bafata umuzungu ati"nothing" umukobwa ati mumpe iyo "nothing" irimo urusenda....
Umugabo yarishye indayi ngo ayiswere imutoroka itamuhaye atanga itangazo ati uzabona umukobwa w'inzobe wambaye ikanzu itukura aziswerere narangije kwishyura
Umugabo yarishye indayi ngo ayiswere imutoroka itamuhaye atanga itangazo ati uzabona umukobwa w'inzobe wambaye ikanzu itukura aziswerere narangije kwishyura
Publicada por Unknown em 11:02 AM
No comments:
Subscribe to: Post Comments (Atom)


text:
Nifatishije ifoto kugira ngo ikoreshwe mu kinyamakuru, nkeneye kumenya ukuntu nashobora kuyirinda kugira ngo itazakoreshwa ikinyuranyije n’icyo nayiteganyirije?
Icyo kibazo cyawe kituganishije ku kindi kintu cy’ingirakamaro, kiganisha mu buryo amafoto akoreshwa. Ihame ni uko umuntu afite uburenganzi ntavogerwa ku ifoto ye n’ikoreshwa ryayo. Ni uburenganzira bw’umuntu nk’uko bimeze burenganzira bwo kutavogera ubuzima bwite bw’umuntu.
Kuri izo mpamvu, icyo kinyamakuru kizakoresha ifoto yawe ari uko ubyemeye munyandiko ukanabisinyira. Ayo masezerano wagirana n’icyo kinyamakuru agomba kugaragaza umubare w’amafoto azatangazwa kandi akagaragaza ko azakoreshwa gusa muri icyo kinyamakuru.
Menya ko uwo ari we wese wakoresha ayo mafoto utabimuhereye uruhusa ushobora kubimuregera akaba yahabwa ibihano birimo kumubuza kuyakoresha no gucibwa amande kuri iryo kosa aba yakoze. Byumvikane ko hari amahame y’umwihariko agenderwaho. Hari uko atari ngombwa kugirana amasezerano n’umuntu w’umuyobozi (umunyapolitiki, icyamamare….) mu gihe yafotowe ari mu bikorwa by’imirimo ashinzwe.
Urwo ruhusa si ngombwa , igihe ufotowe ari mu gikorwa kijyana n’inkuru, gusa ikigomba kwitabwaho ni uko iyo foto iba ijyanye n’inkuru. Biremewe gukoresha ifoto y’itsinda ry’abantu mu ruhame nta kubanza gusaba uruhushya kuri buri muntu ibyo bigakorwa mu gihe iyo foto itibanda cyane ku muntu runaka uri muri iryo tsinda.
Iryo rengayobora rigomba kumvikana neza, ni ukuvuga ko mu gihe ushidikanya, ugomba gusaba uruhusa mu nyandiko, cyane cyane mu gihe amashusho ya nyir’ubwite yakoreshwa ahagaragara mu ruhame.


text:
Rwanda | RUSIZI : BARASABWA KUJYA BAHUZA RAPORO KUGIRA NGO BAGERE KUMIHIGO BIYEMEJE
Gutanga raporo zigaragaza imibare y ‘abaturage ku gihe ,kandi izo raporo zikaba zitavuguruzanya ngo ni bimwe mu bizafasha ubuyobozi bw’akarere ka rusizi kugera ku mihigo biyemeje. izi ni zimwe mu nama umuyobozi ushinzwe igenamigambi mu karere ka rusizi yagiriye abakozi bashinzwe irangamimerere n’ibibazo by’abaturage hamwe n’abashinzwe imibereho myiza y’abaturage mu mirenge igize akarere ka rusizi mu nama yabahuje ku wa gatatu, tariki 28/11/2012.
iyo nama ngo yari mu rwego rwo kugira ngo aba bayobozi barebere hamwe uburyo raporo zigaragaza imibare y’abaturage batuye imirenge igize akarere ka rusizi zajya ziba zigaragaza imibare nyakuri kandi itavuguruzanya nkuko byagiye bikunda kugaragara, aho ngo wasangaga imibare itangwa n’umukozi ushinzwe irangamimerere itandukanye n,iyatanzwe n’umukozi ushinzwe imibereho myiza y’abaturage kandi bakagombye gutanga imibare ihuye nkuko Habiyaremye Emmanuel ushinzwe igenamigambi mu Karere ka Rusizi yabitangaje
Mu gushaka kumenya impamvu ituma iyi mibare y,abaturage itangwa n’aba bakozi bombi iba itandukanye ,umunyamakuru wa Kigali today yaganiriye n’umwe mu bitabiriye iyi nama avuga ko biterwa nabaturage biyongera cyane cyane abimukira gusa ubu noneho ngo ibyo bigiye muri iyi nama bizabafasha kudahuzagurika mu gutanga imibare idahuye n’ukuvuga ivuguruzanya ari nabyo ngo biri muri bimwe bigira uruhare mu kutesa imwe mu mihigo akarere kaba kariyemeje .
nyuma y’iyi nama aba bakozi bagize ingamba bafata zizabafasha kuzajya batanga raporo z,imibare yabaturage ihuye. Nizeyumukiza eline umukozi ushinzwe imibereho myiza yabaturage mu murenge wa nyakarenzo tangaza ko zimwe muri izongamba harimo kujya bahora basubira muri raporo mbere y’uko itangwa . Akarere ka Rusizi kagizwe n’Imirenge 18 ituwe n’abaturage basaga ibihumbi 300. Guhuriza hamwe aba bashinzwe irangamimerere n’abashinzwe imibereho myiza y’abaturage ngo bizatuma imibare nyakuri y’abaturage imenyekana, dore ko ari imwe mu mbogamizi aka Karere kahuraga nazo.


text:
Rwanda : Abayobozi b’uturere tw’Intara y’Amajyaruguru barakangurwa gukorana neza n’itangazamakuru
Guverineri Bosenibamwe Aime (Hagati), Umuyobozi w’Akarere ka Gakenke (Iburyo) n’Umunyamabanga Nshingwabikorwa w’intara (ibumoso).
Guverineri w’Intara y’Amajyaruguru, Bosenibamwe Aimé, yakanguriye abayobozi b’uturere tw’ Intara y’Amajyaruguru gukorana neza n’itangazamakuru ari irya Leta n’iry’igenga kugira ngo bamenyekanishe ibikorwa bakora.
Ibi yabitangarije mu Karere ka Gakenke kuri uyu wa 06/11/2012 mu nama mpuzabikorwa ihuza Guverineri na komite nyobozi z’uturere na biro z’inama njyanama z’uturere tugize Intara y’Amajyaruguru.
Guverineri Bosenibamwe yibukije abo bayobozi ko itangazamakuru ari umuyoboro wihuse wo kugeza ubutumwa ku baturage bubakangurira gahunda zitandukanye z’igihugu zigamije kubateza imbere.
Yakomeje abasaba ko kudahunga itangazamakuru, batanga ibiganiro (interviews) ku banyamakuru ku buryo bworoshye kuko ntacyo byaba bimaze bakoze ibikorwa byiza ariko bigahera mu kabati.
Yagize ati: “Tugomba kumva ko itumanaho ari ikintu k’ingirakamaro kugira ngo ibikorwa byagezweho bimenyekane, bigomba gucishwa mu binyamakuru bya Leta n’ibyigenga.”
Umuyobozi w’Intara asanga ari ngomba ko bateganya ingengo y’imari (budget) igenewe itangazamakuru, bikazakorwa mu ivugurwa ry’iyi ngengo y’imari cyangwa mu mwaka utaha kandi bagakorana n’ibitangazamakuru bifatika.
Abayobozi b’uturere bagaragaraje ko bimwe mu bitangazamakuru byigenga byitwaza za sous covert z’inzego nkuru z’ubuyobozi bagacisha inkuru z’uturere mu bitangazamakuru byabo nyuma barangiza bakabaca amafaranga y’umurengera.
Muri iyo nama, Guverineri yagarutse kandi ku manza ziregwamo uturere, twatsindwa tugacibwa amafaranga menshi. Aha, yatanze urugero rw’urubanza ruregwamo Akarere ka Burera gashobora kuzatanga nikaramuka gatsinzwe miliyoni zisaga 30.
Asobanura ko abayobozi bagomba gushyira imbere kumvikana n’abarega uturere bayobora mbere y’uko bagana inkiko kuko byabarinda gutanga amafaranga menshi mu gihe batsinzwe imanza.
Ikindi, yasabye abayobozi b’uturere kongera imbaraga mu gushakira utugari ibiro dukoreramo, bakaba bafite inshingano zo gukangurira abaturage bakabigiramo uruhare. Mu Ntara y’Amajyaruguru habarurwa utugari turenga 130 tugikorera aho dukorera, Akarere ka Gicumbi kakaza ku isonga.


text:
Mu bwoko bwinshi bw’amavuta yo kwisiga acuruzwa hirya no hino mu Mujyi wa Kigali, nubwo afite ubumara buhindura uruhu “Hydroquinon” yaciwe ku isoko, hari abayacuruza.
Umwe mu bacuruzi b’amavuta yo kwisiga mu Mujyi wa Kigali rwagati aganira na IGIHE, yagize ati “ Amavuta arimo “Hydroquinone impamvu tuyacuruza kandi bitemewe , ikibazo si icy’abayacuruza ahubwo ni abatuma yinjira ku mupaka kuko natwe tuyarangura yinjiye mu gihugu”.
Abacuruzi bavuga ko usanga ayo mavuta akundwa kandi akagurwa na benshi by’umwihariko igitsina gore.
Umwe mu bakobwa bakunda ayo mavuta agira ingaruka ku ruhu, Uwamariya Therese ati “ Njye impamvu ntayacikaho ni uko atuma umuntu aba inzobe , akagaragara neza bitewe n’uko abyifuza…Yego umuntu ntaba agifite uruhu karemano ariko na none igihe ufite ubushobozi bwo kugira icyo ukora nta mpamvu yo kutiyitaho. Ikindi kandi mwene ayo mavuta agura make, kandi ari menshi akamara igihe kirekire.”
Uwamariya atanga urugero rw’ibiciro by’amavuta ati “ Nka Carolight ifite Hydroquinon igura 2000 akamara nk’amezi atatu, mu gihe Sowhite itakwangiza uruhu igura ibihumbi 10, amavuta meza arahenda.”
Nyamara bamwe mu bakobwa hari abahawe isomo no kwisiga amavuta ahindura uruhu; umukobwa wanze gutangaza izina rye avuga ko yisize amavuta ahindura uruhu akamwangiza, ati "Hari abirukira ayo mavuta ngo barashaka gucya, ariko yenda nawe wareba ukomeze mu maso, nta gaheri na kamwe kabagamo ariko narayisize none nsigaye mfite isoni iyo nirebye ukuntu nangiritse kandi nari nzi ko ndi gushaka umucyo. Hari abo bihira ariko si bose. "
Ayo mavuta ngo iyo hashize igihe usanga uruhu rwaratangiye kuzana amabara, hamwe ugasanga ni inzobe ahandi ari umukara, cyangwa hamwe ugasanga harababutse.
Nzaire Philippe, Umuyobozi w’ishami rishinzwe kugenzura iyubahirizwa ry’amabwiriza y’ubuziranenge muri RBS, yatangaje agira ati ”Mu ngamba dufite zo gukumira ibicuruzwa nk’ ibyo ni ukubanza kubikumira duhereye ku mipaka, tukaba dufite na gahunda y’isuzuma rmu masoko, ibicuruzwa mu buryo bwa magendu aho tubisanze tukabyaka abacuruzi mu rwego rwo kurengera abaguzi”


text:
Fred Rwigema cyangwa Fred Gisa Rwigema (10 Mata 1957 — 2 Ukwakira 1990) Yavukiye i Mukiranze mu Akarere ka Kamonyi mu Intara y’Amajyepfo ku wa 10 Mata 1957. Ni mwene Anastasi Kimonyo na Gatarina Mukandilima. Yashakanye na Jeannette Urujeni, basezerana ku wa 20 Kamena 1987. Babyaranye abana babiri, ari bo Gisa Junior na Gisa Teta. Yatabarutse ku wa 2 Ukwakira 1990 i Kagitumba mu Akarere ka Nyagatare mu Ntara y’Iburasirazuba, agwa ku rugamba amaze gutangiza intambara yo kubohora u Rwanda.
Mu bwana bwe, Fred Rwigema yakundaga kwibaza icyatumye iwabo bava i Rwanda n’icyabuze kugira ngo basubireyo, yakundaga gusoma ibitabo by’abaharaniye kubohora ibihugu byabo nka Kwame Nkrumah, Mao-Tse-Tung na Fidèle Castro Mu wa 1974 ni bwo yiyemeje kureka amashuri asanzwe, ajya muri Tanzaniya gukurikirana imyitozo ya gisirikare na politike.
Fred Rwigema kuri Internet
Fred Rwigema kuri WikipediaFred Gisa Rwigema (10 April 1957—2 October 1990), born Emmanuel Gisa (his name sometimes erroneously spelled as Fred Rwigyema), was a founding member of and ...
en.wikipedia.org/wiki/Fred_Rwigema
Video yo Kwibuka Fred Rwigema
Urupapuro rwagenewe Fred Rwigema kuri Facebook
Fred Rwigema
Fred Rwigema cyangwa Fred Gisa Rwigema (10 Mata 1957 — 2 Ukwakira 1990) Yavukiye i Mukiranze mu Akarere ka Kamonyi mu Intara y’Amajyepfo ku wa 10 Mata 1957. Ni mwene Anastasi Kimonyo na Gatarina Mukandilima. Yashakanye na Jeannette Urujeni, basezerana ku wa 20 Kamena 1987. Babyaranye abana babiri, ari bo Gisa Junior na Gisa Teta. Yatabarutse ku wa 2 Ukwakira 1990 i Kagitumba mu Akarere ka Nyagatare mu Ntara y’Iburasirazuba, agwa ku rugamba amaze gutangiza intambara yo kubohora u Rwanda.
Labels: abanyapolitiki


text:
Ku wa 24 Gashyantare, muri Serena Hotel, saa kumi z’umugoroba (4PM) umuvugabutumwa Jean Paul Ndatsikira azamurika ku mugaragaro igitabo yise “Hirya y’Imbibi z’Amaso”, cyibanda ku gusobanura ukwizera nyako.
Igitaramo cyo kumurika igitabo “Hirya y’Imbibi z’Amaso” kizaba kirimo abahanzi Simon Kabera na Alexis Dusabe.
Aganira na IGIHE, umwanditsi Ndatsikira yavuze ko iki gitabo cye yatangiye kucyandika akiri mu mashuri yisumbuye mu mwaka wa 2004. Yavuze ko kuva kera yakundaga kwandika, bityo akaba ageze ku ntego ye.
Yagize ati “Nabayeho mfite umutwaro wo kwandika ibitabo kandi nkiyumvamwo ko ari impano indimo, ariko kuko kwandika bigoye cyane, by’umwihariko hano mu Rwanda kuko bitari mu muco wacu, byagiye bimbera ingorabahizi kugera kuri izo nzozi zanjye.”
Jean Paul Ndatsikira asanzwe ari umukristo mu itorero rya Zion Temple. Ni n’umuvugabutumwa mu muryango Shron.


text:
Ngororero: Kuba abarimu nabo bafatira ifunguro rya saa sita ku ishuli ngo bifasha mu kwihutisha gahunda z’uburezi
Ruhango: Abanyeshuri batangiye kujya barira ku ishuri kugirango ababyeyi bajye bikomereza imirimo yabo
Posted on August 13, 2013 by Kevin Theoneste in Ibikorwa
Abakozi barimo gutunganya ifunguro rya saa sita
Ishuri ribanza rya Centre Scolaire Amizero riherereye mu karere ka Ruhango, ryatangije gahunda yo kujya rigaburira abana bahiga, mu rwego rwo gufasha ababyeyi babo bajyaga bata imirimo yabo bagiye kubashakira ibyo barya kugirango basubire ku ishuri.
Ubusanzwe aba bana bajyaga bataha sa sita bagiye kurya, bagahura n’imbogamizi z’uko basangaga iwabo batarahisha, bakagaruka ku ishuri bananiwe ndetse kwiga bikagenda nabi.
Izindi mbogamizi aba banyeshuri bagaragaje, harimo kuba batahaga kure kugaruka ku ishuri bikabagora, cyane cyane ngo mu bihe by’imvura baburaga uko bataha cyangwa bagaruka ku ishuri. Ariko ngo ubu ubwo bagiye kujya barira ku kigo, bizajya bibafasha kuruhuka basubire mu ishuri bameze neza.
Bamwe mu banyeshuri twavuganye bagize bati “hari nubwo twagendaga, ugasanga batarahisha, ukicara ukabitegereza rimwe ukagera ku ishuri abandi batangiye kwiga, rwose iki gikorwa turagishimiye, abarezi bacu barakoze”
Habarurema Venuste uhagarariye Centre Scolaire Amizero imbere y’amategeko, yavuze ko iki gikorwa bagikoze bagisabwe n’ababyeyi baharerera, kuko bahuraga n’imbogamizi nyishi.
Ati “ureste kuba ababyeyi bataga imirimo yabo bagiye gutekera abanyeshuri, hari n’abavaga kure bakabagemurira cyangwa abandi bakabajyana kurira muri hoteli, ku buryo twari dufite n’impungenge z’uko bashobora no kuzandura indwara z’inzoka bitewe n’aho bariraga”
Uyu muyobozi akomeza avuga ko nabo bashimishijwe n’iki gikorwa, ngo kuko abanyeshuri barera bagiye kongerwa ireme ry’uburezi, kuko bagiye kujya babona umwanya wo kuruhuka bagasubira mu ishuri bameze neza.
Ahazajya hatunganyirizwa amafunguro ya saa sita
Uwitije Emmanuel wari uhagarariye ababyeyi mu muhango wo gutangiza iyi gahunda wabaye tariki ya 12/08/2013, yashimiye ubuyobozi bw’iki kigo, kuko bwashoboye gushyira mu bikorwa ikifuza cy’ababyeyi babagejejeho.
Yagize ati “dore hari abana biga baturuka kure, bigasaba ababyeyi babo ko babjyemurira kugirango abana babo bakomeze amasomo. Ibi babikoraga bataye imirimo yakabateje imbere, ariko ubu ibi ntibizongera”
Uyu mubyeyi akaba yasabye abanyeshuri barererwa muri iki kigo, gushyira imbere amasomo bakiga neza, kuko zimwe mu mbogamizi bari bafite kandi zikomeye zivuyeho.


text:
Ibi Perezida Paul Kagame yabivuze kuri uyu wa Gatandatu, tariki ya 5 Gicurasi mu Nama ya Biro Politiki y’Umuryango FPR-Inkotanyi. Aho yasabye buri wese kunoza imirimo ashinzwe.
Perezida wa Repubulika akaba na Chairman w’Umuryango FPR-Inkotanyi, yibukije abanyamuryango ko inama nk’iyi ari umwanya wo kwisuzuma, yagize ati: “Ni umwanya wo gusuzuma aho tuvuye, aho tugeze, aho tujya no gufata ingamba zo kugera ku bindi tutarageraho”.
Yakanguriye Abanyamuryango kurushaho guharanira buri gihe inyungu rusange ku buryo umubare w’abaziharanira wiyongera.
Yagize ati: “Twese tugomba guharanira ubutabera turwanya ruswa n’akarengane.”
Yongeye gusaba buri wese kunoza imirimo ashinzwe kuko iyo bitagenze bityo bigira ingaruka ku ntego tuba twihaye. Yashimiye abanyamuryango uruhare badahwema kugira mu guteza imbere igihugu.
Abagize Biro Politiki bishimiye ibimaze gukorwa mu ivugururwa ry’Ubutabera, biyemeza gukomeza gushyigikira guteza imbere ubutabera barwanya ruswa n’akarengane.
Abagize Biro Politiki bakanguriye abafite inshingano zo kurangiza imanza kurushaho kujya babyihutisha kandi bubahirije amategeko.
Bishimiye kandi ibimaze gukorwa mu myiteguro yo gusoza imirimo y’Inkiko Gacaca, basaba ko inzego zibishinzwe zafata ingamba zo kurinda no kubika amadosiye yose yerekeranye n’Inkiko Gacaca ndetse no gukurikirana nta kujenjeka abakoresha inyandiko mpimbano bahindura ibyemezo by’izo nkiko.
Bemeje ko Amategeko-Remezo y’Umuryango FPR-Inkotanyi avugururwa kugira ngo haboneke uburyo urubyiruko rwahagararirwa mu nzego zose z’Umuryango FPR-Inkotanyi.
Abagize Biro Politiki bishimiye kandi igikorwa gitegurwa cyo kwizihiza Isabukuru y’imyaka 25 Umuryango FPR-Inkotanyi umaze ushinzwe, biyemeza ko bagiye kuyitegura neza aho batuye n’aho bakorera.
Foto: Urugwiro Village


text:
Kanseri y’ibere
Kanseri y’ibere cyangwa Kanseri y’amabere
Imiryango imwe n’imwe cyangwa ubwoko bumwe bakunze kurangwa na kanseri y’amabere. Ni ngombwa rero gusuzumwa buri gihe na muganga wawe kanseri y’amabere ni imwe mu makanseri yibasiye abagore gusa inkuru nziza ni uko ushobora kuyirinda ndetse no kuyivumbura byoroheje. Kuyivumbura bizafasha mu by’ukuri mu kurokora ubuzima bwawe.
Imiryango imwe n’imwe cyangwa ubwoko bumwe bakunze kurangwa na kanseri y’amabere. Ni ngombwa rero gusuzumwa buri gihe na muganga wawe kanseri y’amabere ni imwe mu makanseri yibasiye abagore gusa inkuru nziza ni uko ushobora kuyirinda ndetse no kuyivumbura byoroheje. Kuyivumbura bizafasha mu by’ukuri mu kurokora ubuzima bwawe.
Imibereho y’umuntu ishobora kugira uruhare mu gutuma yongera kurwara kanseri y’ibere bwa kabiri. Abantu bigeze kurwara kanseri y’ibere bagakira baba bafite amahirwe menshi yo kongera kurwara iyi kanseri bwa kabiri kurusha abagore baba batarigeze kuyirwara na rimwe, ariko kandi nanone ahanini bikaba biterwa nukouyu muntu aba abayeho.
Nubwo bitari byasobanuka neza, bimaze kugaragara ko imibereho mibi ari kimwe mu bituma kanseri y’ibere igaruka.
Twasanze abagore bafite umubyibuho ukabije baba bafite amahirwe 50% yo kongera kuyirwara, abagore banywa inzoga byibura icupa rimwe ku munsi baba bafite amahirwe 90% naho abagore banywa itabi baba bafite amahirwe angana na 120% yo kongera kurwara kanseri y’ibere.
Ubu bushakashatsi kandi bwasanze abagore basanzwe banywa itabi bakanywa n’inzoga 7 mu cyumweru baba bafite amahirwe yo kongera kurwaya iyi kanseri nta kabuza.
Abahanga berekanye ko kuba ufite umubyibuho ukabije cyangwa se unywa inzoga bifitanye isano no kwiyongera mu mubiri ku musemburo bita estrogen; kandi iyi estrogen yongera umuvuduko wa kanseri y’ibere. Itabi ryo basanze rifite uburozi bwita carcinogens buba mu mwotsi kandi ritera ingaruka mbi ku buzima.


text:
UMUGISHA
Umugisha uza kwinshi
Ariko byose mbibona nk’impano,
kuko Ubihawe ntacyo aba yatanze ngo bibeho
Umugisha ni impano, haba kugira ijwi ryiza,
Guseka neza, kuvuga neza, kurera neza,
Kubaho neza, ndetse no gukundwa.
Umutima w’umuntu wifuza byinshi, uwanjye
Nawe urimo, nasabye Imana twinshi
Numvaga twangirira akamaro mu buzima
Mu byo nayisabye urimo, gusa sinavuga ko nayisabye uwitwa kanaka,
Ahubwo nayisabye umeze nkawe.
Waje ntakibyizeye,
Wanyeretse uwo uri we Ndishima,
Kandi wamfashe uko ndi ntiwangaya,
No mu ntambwe nke ngenda ntera
Mpindura bimwe mu bitari byiza Mfite
Ntiwitotomba nshimishwa n’uko ubimfashamo
Ubwiza buratandukana bitewe n’ureba,
Ariko nzi ko uri mwiza wanjye, kuko
Witwa uwanjye, ibyiza byose ufite ntacyo
Nabinganya, gusa bintera ishema iyo
Umfashe ukuboko ukangendana wishimye
Kandi udahakana ko ndi uwawe
Ibyo binyereka umugisha Rurema yangabiye
Kuko wuzuza ibyishimo byanjye
Ubuto bwacu budatinya Kureba kure h’ejo hazaza
Turi kumwe, butuma nticuza kuba
Tutaramenyanye dukuze byisumbuye
Wazanye byinshi mu buzima bwanjye,
Ni yo mpamvu nkwisabiye ngo mu tuzina naguhaye
Nongere mo:
Umugisha wanjye!
By Cyuzuzo Jeanne d’Arc
Nibyiza njye ndemeye!
Nishimiye ibitekerez o bikubiye kuruwo muvugo nibyiza pe.god bress you.
Imana izaduhe abandi basizi nkawe
OK.V.NICE!,UZAHIMBIRE NA BA zirara zishya KUKO NABO BARAGWIRIYE
Nuko nuko komerezaho benshi bizadufasha!!
KEEP IT UP.
ndanyuzwe pee! komerezaho.
sha nimwiza kubakundana bakabasha no kubibwirana.urakoze urintwari.
ndanyuzwe pee !
Yooo!mbega umuvugo mwiza!! Cyuzu kuva kera wari uzi guhimba imivugo ariko uyu wo ni agahebuzo pe! Nanjye nzakoherereza umukunzi wanjye! Imana iguhe umugisha.
Gusa uzibuke na ba ndibuz nabo ubahimbire uwo kubihanganisha
ndabashimiye Imana ibahe umugisha gusajyewe mfite ikibozo kuko nakunze umukobwa arampemukira kuburyo nubunumva mubuzima ntazongera gukunda?
none se koko uyu muvugo si hatari kweri????????????
ahaaaaaaaaaaa!!!ngewe nohereza iyinzi yose muhimbira ntiyemere ngo nashishuye rimwe narimwe ntagire nicyo abivugaho. nshuti zange ibanga ry’urukundo ni kumutima murakoze
Woahhh so cute!
Yoooh!! Mbega byiza nanjye mpise nkoherereza umugabo wanjye
Kuko nanjye ndamukunda bitavugwa kuko nawe yambereye umugisha
kuri njye tumaranye imyaka 4
Yooh! Mbega umuvugo mwiza ! Nanjye mpise nkorereza umugabo wanjye nubwo ari kure yanjye bwose ariko ndamukunda bitavugwa kuko nawe yambereye umugisha kuri njye pe!! Ndashima Imana
Egoko cyuzu uri umusizi ?NDEMEYE PE
Couragee


text:
Zimwe mu ngo z’abashakanye, havugwa ingeso yo gucana inyuma. Abagore batanga impamvu zabo n’abagore bagatanga ikibibatera.
Nubwo hari ababihakana kandi babikora, hari abagore biyemerera ko baca inyuma abagabo babo, bakavuga icyabibateye. Dore zimwe muri zo twumvanye bamwe.
Inshuti mbi
Baca umugani mu Kinyarwanda ngo “ihene mbi ntawe uyizirikaho iye”. Iyo umugore afite inshuti z’abagore bafite ingeso yo guca inyuma abagabo babo, buhoro buhoro bamuha amasomo akageraho akumva ko ari ishema yatanzwe nawe akabikora.
Kudateteshwa
Kimwe mu bintu abagore bakunda ku bagabo babo harimo no guteteshwa.
Ibi iyo bitabaye rero, usanga mu gihe umugore abonye undi mugabo umutetesha ku ruhande, ahita amutwara umutima.
Kutanyurwa mu mibonano mpuzabitsina
Bamwe mu bagore bavuga ko abagabo babo batabashimisha mu gikorwa cy’imibonano, bityo bakajya gushaka ababarusha gukora imibonano mpuzabitsina neza kubarusha.
Ingeso
Hari bamwe mu bagore baca inyuma abagabo babo kubera ingeso basanganywe, kunyurwa n’umugabo umwe bikabananira.
Gukunda iraha
Hari abagore bakunda ibigezweho, iyo abanye n’umugabo udafite ubushobozi bwo kubimuha, ashaka ahandi yabikura mu buryo ubwo aribwo bwose, byaba na ngombwa agatanga n’igitsina .
Ikindi ngo hari abagabo bamwe basohokana n’abagore babo, ngo babajyane kubyina, koga n’ahandi hantu hatandukanye, mu gihe abagore baba baramenyereye kuhajya batarashakwa. Ibi bikaba bikorwa cyane n’abagore batuye mu mujyi, ahari uruhurirane rw’ibirangaza.
Kuterekwa urukundo
Bamwe mu bagabo bahahira urugo, bagakora ibintu bitandukanye bijyanye n’iterambere ry’urugo ariko bakibagirwa gutetesha abagore babo.
Iyo abagore badateteshwa babonye abasore cyangwa abandi bagabo bazi kwita ku bagore [Abenshi bakunze kwita affection] kaba kabaye.
Umugore ngo aba akeneye ko umugabo we amubwira ko yaberewe, yatetse neza, yasokoje neza, ari mwiza n’ibindi nk’ibyo.
Hari imwe mu mpamvu zishobora gutuma umugore wawe aguca inyuma ubonyemo ukaba utabyitagaho, watangira kuzitaho.


text:
Nyuma y’aho umuhanzi The Ben ashyiriye ahagaragara indirimbo yahaye izina ry’Icyongereza,“I’m in Love”, ariko iririmbye ahanini mu Kinyarwanda, umukobwa witwa Chantal Landry Sangwa ugaragara mu mashusho y’iyo ndirimbo benshi baramukunze bifuza kumumenya.
Ku maradiyo atandukanye, mu tubari, amaresitora, mu matelefone y’abantu n’ahandi hatandukanye, hagaragara kenshi indirimbo I’m in Love ya The Ben, uko irebwa ni nako benshi bibaza umukobwa uyigaragaramo uwo ari we ndetse banibifuza kumenya byinshi kuri we.
Hifashishijwe urubuga Facebook, Chantal Landry Sangwa, umukobwa umwe rukumbi ugaragara muri “I’m in Love”, yaganiriye na IGIHE.
IGIHE: Ufite uruhe rwego rw’amashuri? Waba warigeze wiga mu Rwanda?
Sangwa : Ndimo ndiga Ubuforomo n’Ibinyabuzima (Nursing/Biology) muri Kaplan University, ndi mu mwaka wa kabiri. Mbere y’uko nza muri Leta Zunze Ubumwe za Amerika nigaga Ubumenyi n’Ikoranabuhanga (Information Technology) muri Adventist University of Central Africa i Mudende. Amashuri yisumbuye yo, nayize kuri LDK(Lycée deKigali).
IGIHE: Mu buzima busanzwe ukora uwuhe mwuga?
Sangwa: Ndi umunyeshuri ubikunze , ariko iyo ntari mu masomo murika imideri i Pennsylvania na Texas muri Leta Zunze Ubumwe za Amerika.
IGIHE: Wavukiye he? Ryari?
Sangwa: Navutse tariki 25 Ugushyingo (umwaka wo sinshaka kuwuvuga). Navukiye mu Rwanda ndanahakurira.
IGIHE: Wagiye muri Leta Zunze Ubumwe za Amerika ryari ? Hari umuryango ufite mu Rwanda?
Sangwa: Nimukiye muri Leta Zunze Ubumwe za Amerika nje kwiga mu 2009, ntangirira amasomo muri La Roche College. Mfite ababyeyi na musaza wanjye Nick breezy (umuraperi urimo kuzamuka muri muzika mu Rwanda) baba mu Rwanda, ariko hari n’abandi bantu bo mu muryango wanjye baba muri Leta zitandukanye za hano muri Leta Zunze Ubumwe za Amerika
IGIHE: Ubu ubahe?
Sangwa: Mba i Pennsylvania.
IGIHE: Ese kugaragara muri I’m in Love byari ubwa mbere ugaragaye mu mashusho y’indirimbo?
Sangwa: Byari ku nshuro ya mbere ngaragaye mu mashusho y’indirimbo. Nayungukiyemo ubunararibonye bufatika cyane n’ubwo byari biteye ubwoba kuko byari ubwa mbere.
Mu kumurika imideri ntabwo uba usabwa kumenya kwifotoza cyangwa kwiyerekana gusa, ahubwo uba ugomba no kumenya uko bitwara neza imbere ya camera. Nakoze amashusho y’indirimbo rero kugira ngo mbone n’ubwo bunararibonye.
"I am in love" ni indirimbo nziza cyane kandi ifite amashusho ashobora gukurura ibitekerezo bya buri wese, ndizera ntashidikanya ko buri wese ayikunda.
IGIHE: Umuryango wawe n’inshuti zawe za hafi babyakiriye gute?
Sangwa: Abantu b’ingirakamaro kuri njye babyakiriye neza kandi bishimiye kubona akazi keza twakoze twembi (we na The Ben).
IGIHE: I’m in Love muri iyi minsi irimo kuvugisha abantu, wowe wayivugaho iki?
Sangwa: ”I am in love" ni indirimbo ikora ku mutima, kugeza n’ubu ndacyashima akazi The Ben yakoze.
Kanda hano uyirebe: http://www.youtube.com/watch?v=roojUo48yqE
IGIHE: Ndizera ko kugaragara mu mashusho y’iriya ndirimbo byongereye umubare w’abaguhamagara wakiraga ku munsi, abagusaba ubucuti cyangwa abagukurikira ku mbuga nkoranyambaga, wagereranya ukaduha umubare w’uko biyongereye?
Sangwa: (Aseka) hahaha....Ibyo uvuze ni ukuri, abantu bahita bashaka kumenya uwo uri we, ubuzima bwawe, inshuti zawe n’umuryango wawe. Ariko …ntacyo ndabasha kwitaho!
IGIHE: Biravugwa ko wakundanaga n’umuraperi w’umunyarwanda Roger, byaba ari ukuri?
Sangwa: Oya! Roger atereta inshuti yanjye. Nta kintu kiri hagati yanjye nawe kirenze ubucuti busanzwe.
IGIHE: Biravugwa ko waba warigeze kwiyamamariza kuba nyampinga wa Kaminuza wigaho, byaba ari byo?
Sangwa: Sinigeze ngerageza kuba Nyampinga kuri Kaminuza, ariko mu 2007 naje mu bakobwa 10 bahataniraga kuba Nyampinga w’Umujyi wa Kigali.
IGIHE: Murakoze cyane ku mwanya muduhaye w’ikiganiro.
Sangwa: Murakoze namwe.


text:
Abagore bibumbiye mu matsinda agize impuzamatsinda yitwa Abatwaramucyo ikorera mu murenge wa Nyamirama mu karere ka Kayonza bavuga ko umugore wese ugitegera amaboko umugabo we amutegerejeho kumuha ibyo akeneye byose ngo akiri mu bujiji.
Impuzamatsinda abo bagore bibumbiyemo igizwe n’amatsinda 12 agizwe n’abagore bagera hafi kuri 80, bakaba bakora ubuhinzi bw’amatunda.
Abo bagore ngo batangiye batanga umusanzu w’amafaranga 100 buri cyumweru mu matsinda yabo, ariko ubu ngo bamaze kugira ibikorwa bifite agaciro gasaga miliyoni enye z’amafaranga y’u Rwanda mu gihe kitagera ku myaka ine bamaze bakorera muri ayo matsinda, nk’uko bivugwa na Kayumba Jean Marie Vianney uyobora iyo mpuzamatsinda.
N’ubwo mu mushinga wabo ngo babonyemo n’ubufasha bw’umuryango nyafurika w’ivugabutumwa (AEE) wabahaye agera kuri miliyoni hafi ebyiri, andi mafaranga ngo yaturutse mu misanzu y’abo bagore nyuma yo kwibumbira mu matsinda.
Nyuma yo gukusanya ayo mafaranga abo bagore ngo batekereje gukora umushinga w’ubuhinzi babifashijwemo n’umuryango wa AEE wabakoresheje urugendo shuri bakajya kugira ngo barebe uko abandi bakora ubuhinzi buvuguruye, maze na bo ngo bafata icyemezo cyo gukora ubuhinzi bw’amatunda.
Kugeza ubu ngo hari ibyo bamaze kugeraho muri rusange no mu miryango ya bo by’umwihariko babikesha kwibumbira muri ayo matsinda. Muri byo hakaba harimo korozanya, kugurirana za matora muri gahunda yo guca nyakatsi ku buriri, ndetse no gufashanya mu kwishyura imisanzu y’ubwisungane mu kwivuza.
Aha niho bahera bavuga ko umugore ugitegera amaboko umugabo we amutegerejeho kumuha ibintu byose ngo akiri mu bujiji, nk’uko bivugwa na Mukarukiriza Mariya Odeta, umwe mu bagore bagize impuzamatsinda Abatwaramucyo.
Agira ati “Kumva ko utegeye amaboko umugabo wawe kandi nawe ufite amaboko n’ibitekerezo ibyo tubyita ubujiji. Nabagira inama y’uko bakwishyira hamwe [abagore] bakatureberaho kuko ibikorwa byacu biragaragarira bose, n’abatarabashije kuba babigeraho baba babyifuza kuko ari byiza”
Impuzamatsinda abo bagore bibumbiyemo ngo ifite byinshi imaze kugeraho, ikana inafite gahunda z’ibindi bikorwa mu gihe kiri imbere kuko iteganya no kuzatangiza uruganda ruzajya rutunganya ayo matunda akavamo imitobe nk’uko umuyobozi wa yo abivuga.
Uretse kuba abo bagore babasha kugira ibyo binjiza mu miryango ya bo babikesha amatsinda bibumbiyemo, ngo banasobanukiwe n’akamaro ko kurya imbuto kuko buri mugore atahana nibura ibiro bibiri by’amatunda buri gihe uko bateranye, ibyo ngo bikaba bibafasha kunoza imirire myiza cyane cyane ku bana bakiri batoya.


text:
Abatanga ibitekerezo mwese kuri uru rubuga rutwibutsa aho twaturutse ndabashimira cyane.
TANGA IGITEKEREZO
Date: 11/08/2014
Subject: GUSHIMIRA
Date: 29/05/2014
Subject: INKURU NGUFI
INKURU Y'IMBWA, INTAMA N'IHENE
Mrari muzi igituma imbwa ibona imodoka ikayirukanka inyuma, cyangwa se igituma intama ibona imodoka ntiyivire mu nzira ndetse n'igituma ihene ibona imodoka amaguru ikayabangira ingata?
Umunsi umwe imbwa, intama ndetse n'ihene byagufatiye inzira bijya ku muhanda gutega imodoka za kera zitwaga TOYOTA zatwaraga abagenzi hejuru inyuma hazo. Nuko imodoka ziyibonye zirayurira maze zigeze aho zijya umushoferi ati nimunyishyure. Imbwa yishyuye amafaranga menshi biba ngombwa ko umushoferi ayisubiza ariko ntiyayisubiza, intama yo yishyuye amafaranga avunje ntiyagira ikibazo igirana n'umushoferi. Ihene yo yabuze amafaranga yishyura maze iriruka yanga kwishyura. Umushoferi abibonye atyo yahise yatsa imodoka ye maze imbwa yiruka inyuma y'imodoka ariko irayisiga. Intama yo yigumiye aho yari kuko nta kibazo yari ifitanye n'imodoka.
Ni yo mpamvu reyo mujya mubona ko iyo imbwa ibonye imodoka ihita iyirukankana ngo burya iba igira ngo iyishyuze amafaranga yayo umushoferi yayisigayemo. Naho impamvu mubona ihene aibona imodoka ikagira ubwoba ikiruka ikayihunga ngo ibiterwa n'uko iba ifite ubwoba ko wa mushoferi aje kuyishyuza ya mafaranga itishyuye. Intama yo impamvu ibona imodoka ikagumya ikagangama mu muhanda ngo ibiterwa n'uko nta kibazo ifitanye n'imodoka n'umushoferi wayo kuko yo yishyuye amafaranga yose yagombaga kwishyura.
Murakoze mwari kumwe n'inshuti yanyu
IYAKAREMYE Gervais
wo mu Murenge wa Ruhuha
Akarere ka Bugesera
Date: 29/05/2014
Subject: GUSHIMA
Muraho basomyi beza b'uru rubuga? Mbega urubuga rwiza. Ibyiza ndushimira ni uko rutoza abato umuco wo gukunda gusoma no kwandika. Ariko kandi ni no mu gihe kuko uwaruhimbywe nabonye yarize mu ishuri Nderabarezi. Rwose nakomereze aho nanjye nk'Umuhanzi w'imivugo n'indirimbo nzamushyigikira.
Reka mabsogongeze ku nganzo yanjye:
INDIRIMBO:
GAHOREHO RWANDA RWACU
GAHOREHO RWANDA RWIZA
GAHORANE AMAHORO IWAWE
ABAWE BOSE BUMVIKANE.
Date: 11/08/2014
Subject: Re: GUSHIMA
Urakoze Gervais, komerezaho ukunde umuco nyarwanda kandi uwukundishe n'Abandi!
Date: 03/03/2014
Subject: chiefearigh Poercereibe UsemidokVesee 37091
Date: 03/03/2014
Subject: chiefearigh Poercereibe UsemidokVesee 63469
Date: 13/12/2013
Subject: Gushimira
Murakoze cyane ibi bintu ni byiza cyane bidutera gutekereza ahahise hacu bityo tugategura ahazaza.Kuko ngo ukura utabaza ugasaza utamenye,Utaganiriye na se ntamenya icyo sekuru yasize,kuko n'ubundi inkoni y'umwana ishira dondi dondi dondi.Si uko nshaka kurondogora kuko sinshyoma ahubwo ndavuga ko ab'ubu bakarebeyeho bakamenya uko byari n'uko bimeze ubu byabafasha daaa!!!!!!!!Mugubwe neza na njye ndaje dufatanye.
Date: 13/12/2013
Subject: Re: Gushimira
nawe wakoze cyane reka dukunde umuco wacu kandi tuwumenyekanishe hose.
Date: 13/12/2013
Subject: Gushimira
Ntawavuga ko muje mukererewe kuko inkono ihira igihe reka tugerageze wenda turebe ko n'abubu nabo bamenye akahise.turi kumwe kabisa.
Date: 18/11/2013
Subject: UBUHANGA
ndakumeye man, uri umuhanga nzagutera inkunga, kandi uzashyireho ibisakuzo byinshi abana barabikunda


text:
Ubuyobozi bw’akarere kaGatsibo burahamagarira abireze bakemera icyaha kugaragaza no gutanga amakuru y’ahari imibiri y’abishwe muri Jenoside yakorewe Abatutsi ngo bashyingurwe mu cyubahiro.
Akarere ka Gatsibo kasabye abafite amakuru y’ahari imibiri itaraboneka nyuma y’aho imibiri isaga 69 yashyinguwe mu rwibutso rwa Jenoside rwa Kiziguro kuri uyu 11 Mata, amakuru yatanzwe n’abarokotse Jenoside abagize uruhare mu kubica barinumiye.
Ruboneza Ambroise, umuyobozi w’Akarere ka Gatsibo, avuga ko abavandimwe b’abishwe n’izindi nshuti aribo bagize uruhare mu kugaragaza ahari iyo imibiri.
Aganira na IGIHE Ruboneza yagize ati “Uko byagenda kose ntituzahagarika gukomeza gukangurira abireze bakemera icyaha gutanga amakuru, ibi kandi turizera ko bigiye gukomeza guhabwa ingufu n’ibi biganiro byashyizwe ku rwego rw’Imidugudu, aho bazakomeza kwerekwa ko gutanga amakuru aribyo bibaha amahoro muri bo.”
Imibiri yashyinguwe kuri uyu wa 11 Mata, yavanywe mu Mirenge ya Kiramuruzi, Murambi, Kiziguro n’ahandi, abenshi muri bo bakaba barishwe tariki ya 10 Mata 1994 muri Paruwasi ya Kiziguro ubwo interahamwe zari zaratojwe n’uwari Burugumesitiri wa Komini Murambi, ziraraga mu Batutsi bari bahahahungiye.
Iki gikorwa cyitabiriwe n’abavandimwe, inshuti n’abahagarariye amadini muri aka karere ka Gatsibo, cyabanjirijwe n’umunota wo kwibuka imibiri isaga ibihumbi 11 ishyunguwe muri rwibutso rwa Kiziguro.
Komini Murambi ni imwe mu zari zigize Perefegitura y’Umutara, hiciwe Abatutsi benshi cyane cyane muri Paruwasi ya Kiziguro, bigizwemo uruhare na Burugumesitiri Gatete Jean Baptiste wari waratoje interehamwe kugeza ubu akaba afungiwe Arusha, aho yahanishijwe igifungo cya burundu.


text:
Muri iki gihe Nyabugogo habaye ihuriro ry’abantu benshi, abatega imodoka zitwara abagenzi, abahahira mu maduka yegereye Gare cyangwa se aho bakunda kwita ku mashyirahamwe, urujya n’uruza rw’imodoka ziva cyangwa se zigana mu mujyi hagati no mu ntara, ubujura buragenda bufata indi sura.
Ikigaragaraga muri iyi minsi ariko ni uko abo benengango bibasiye abagenda mu mamodoka bakabambura amatelefoni cyangwa se bakabatwara ibindi bintu by’agaciro.
Aba babikora, bafite amayeri menshi atandukanye. Uraba uhagaze muri feux rouges (ya matara ayobora imodoka) ukabona umuntu araje ashikuje telefoni uwo mwicaranye mu modoka. Abandi bakaza bakegera imodoka, bagira Imana bagasanga hari umuryango utarimo ikare, bagahita bafungura bagatwara ibyo babona hafi, cyane cyane ibikapu, dore ko akenshi abatwara imodoka bashyira ibikapu birimo ibintu bitandukanye kuri imwe mu ntebe z’imodoka.
Ikibabaje kandi, ni uko abo bajura bahita bigendera, uwibwe agataka akabura umutabara, nyamara inkengero z’umuhanda zuzuye abantu. Iyo abo bajura bamze kugira uwo bacuza utwe, bahita biruka berekeza iya Nyabugogo mu gishanga.
Umugabo aherutse kuba ari i Nyabugogo yiviriye ku kazi nimugoroba, ageze hafi ya gare, asanga hari umubyigano w’imodoka ukomeye cyane, kubona aho unyura ntibyamworohera. Umusore yaraje akomanga ku kirahure cy’imodoka asa n’ushaka kugira icyo amubwira. Umusore wawe na we yahise afungura urugi kuko yari amaze kubona ko ku ntebe ku ruhande rw’umushoferi hari hateretse igikapu kirimo imashini.
Yahise agiterura ariruka. Uwari atwaye imodoka yashatse kuvamo ngo amukurikire, undi musore na we wari uhagaze iruhande rw’imodoka yahise amukubita urushyi mu maso, nuko ahita yisubirira mu modoka abura uko abigenza.
Bigaragaza ko abafite umugambi wo kwiba kuri ubu buryo, baba bafite abandi bakorana aho hafi.
Ibi rero birasaba abatwara imodoka kugenda bafite amakenga, maze bakita kuri ibi bikurikira:
1. Kureba niba imiryango y’imodoka ifunze neza,
2. Kudapfa kumanura ikirahure igihe cyose hagize umuntu utazi ushaka kukuvugisha,
3. Kwirinda kuvugira kuri telefoni igihe utwaye imodoka, uretse ko byo ari n’amakosa ahanwa n’amategeko y’umuhanda,
4. Inzego z’umutekano nizikaze umurego mu guhashya aba bajura bibasira abagenda mu modoka.
Uko biri kose umuntu agomba kubaho ari uko yakoze umurimo utunganye. N’aho gushaka kubaho ari uko watwaye iby’abandi ku ngufu, ntibira ubikora, kuko akari kera utabwa muri yombi. Abafite gahunda yo gutungwa no kwambura iby’abandi bashaka bakwisubiraho hakiri kare kuko amaherezo inzego z’umutekano zizabata muri yombi.
Agapfa kaburiwe ni impongo!
Umukunzi wa IGIHE/Nyabugogo


text:
Rwanda | Nyamirama: Abaturage batishyura neza batumye gahunda y’ubudehe ihagaragara muri imwe mu midugudu
Umunyamabanga nshingwabikorwa w’umurenge wa Nyamirama wo mu karere ka Kayonza, Bizimana Claude, avuga ko abaturage batishyuye neza amafaranga y’ubudehe batumye gahunda y’ubudehe isubikwa muri imwe mu midugudu igize uwo murenge.
Ubuyobozi bw’umurenge wa Nyamirama bwafashe amafaranga leta yari yawugeneye muri gahunda y’ubudehe bukajya buyaguriza abaturage mu midugudu, bakazayishyura bashyizeho inyungu nkeya nk’uko umunyamabanga nshingwabikorwa w’uwo murenge abivuga.
Gusa bamwe mu baturage ngo ntibagiye bishyura ayo mafaranga neza ku buryo ubu harimo imyenda isaga miliyoni ebyiri z’amafaranga y’u Rwanda. Ibyo byatumye gahunda y’ubudehe isubikwa mu midugudu irindwi kuri 33 igize umurenge wa Nyamirama nk’uko umunyamabanga nshingwabikorwa wa wo abivuga.
Abaturage bo mu midugudu yasubitswemo gahunda y’ubudehe, bavuga ko byabagizeho ingaruka cyane kuko ubudehe bwari bubafitiye akamaro kanini. Basaba ubuyobozi bw’umurenge wa Nyamirama kugira icyo bukora kugira ngo iyo gahunda isubukurwe mu gihe cya vuba aho yari yarasubitswe.
Munyemana Aminadabu wo mu mudugudu wa Ntinnyi mu kagari ka Rurambi, aho ubudehe bwasubitswe, abisobanura muri aya magambo “Amafaranga y’ubudehe yatumaga abaturage bikenura, kandi akabagoboka igihe bari mu tubazo. Ubuyobozi budufashije bugasuzuma vuba ikibazo cyatumye bihagarara bigakemuka vuba byafasha abaturage”
Umunyamabanga nshingwabikorwa w’umurenge wa Nyamirama avuga ko ubu hashyizwe imbaraga mu kwishyuza abaturage batishyuraga uko bikwiye. Yongeraho ko bamaze kwishyuza miriyoni ziyingayinga ebyiri ku buryo hari icyizere ko mu gihe cya vuba aho ubudehe bwasubitswe buzasubukurwa.
Yongeraho ko mu gutanga inguzanyo komite y’umudugudu n’iy’ubudehe zizajya zishyira umukono ku masezerano y’inguzanyo umuturage ahawe, kugira ngo zizanafatanye kwishyuza iyo nguzanyo.
Ibyo ngo bizanajyana no gushyiraho gahunda ihamye yo kwishyuza ndetse na komite ishinzwe kwishyuza yongererwe imbaraga kugira ngo hatazongera kubaho ikibazo cyo gutinda kwishyura.


text:
Uburwayi bwo gutemuka iminwa, ugasanga yacitse ibisebe, buterwa n’isuku nke yo mu kanwa, mikorobi ziba ziri mu mubiri w’umuntu, kubura vitamini zihagije mu mubiri no kubura amazi ahagije mu mubiri.
Amakuru dukesha e-santé avuga ko iyi ndwara yo gutemuka iminwa ituma
uyirwaye agira uburibwe, akumva yashima ku munwa, hakazaho ibisebe cyangwa hagatutumbamo amazi cyangwa se hakababuka, ugasanga iminwa yahinduye ibara.
Aya makuru avuga ko ubu burwayi iyo bufatiranwe ari bwo bugitangira, bukira hibanzwe ku isuku ihoraho yo mu kanwa. Iyo bwatewe no kubura amazi mu mubiri, iminwa ikumagana, uyirwaye asabwa kunywa amazi ahagije.
e-santé ivuga ko iyo bikabije, umurwayi asabwa kujya kwa muganga, agahabwa imiti.Ubu burwayi bushobora kugira ingaruka ndetse bukaba bwakomera mu gihe uburwaye abana n’ ubwandu bw’agakoko SIDA, cyangwa arwaye indwara zituma agira ubudahangarwa bw’umubiri buri buri hasi.


text:
Rwanda | Nyanza: Gereza ya Mpanga yizihije umunsi w’umuco
Ubuyobozi bwa gereza ya Mpanga bufatanyije n’imfungwa n’abagororwa bafungiye muri iyo gereza bazihije umunsi w’umuco tariki 13/09/2012.
Abagororwa babyinnye karahava
Imfungwa n’abagororwa bafungiye muri gereza ya Mpanga bizihije uwo munsi babinyijije mu bihangano binyuranye birimo indirimbo nyarwanda, uturingushyo tw’abasizi n’amahamba n’indi mikino yakinwe ishingiye ku muco wo hambere abanyarwanda bari bafite mu mibereho yabo ya buri munsi.
Abagororwa ba gereza ya Mpanga basangira ku nzoga y’amarwa
Bisengimana Eugene, umuyobozi wa gereza ya Mpanga avuga ko kuba ubuyobozi bw’iyo gereza bwifatanyije n’imfungwa n’abagororwa bahafungiye mu kwizihiza umunsi w’umuco ari ikintu gikomeye cyane kuri bo.
Abagororwa ba gereza ya Mpanga berekana uko abanyarwanda basangirira hamwe ibivuye mu musaruro w’ibyo bejeje
Yasobanuye ko kuba umuntu afunzwe bidakuraho ko akomeza kurangwa n’umuco by’igihugu cye cy’amavuko. Ashingiye ku nkingi 4 urwego rw’igihugu rushinzwe imfungwa n’abagororwa rugenderaho zirimo kugororwa, Ubutabera, ubumenyi hamwe no kongera umusaruro yavuze ko izo nkingi zose zifite aho zihuriye n’umuco ndetse no kwihesha agaciro byarangaga abanyarwanda bo hambere.
Sibomana Antoine wanditse igitabo cya Mpangara nguhangare ufungiye muri gereza ya Mpanga asubiramo ibyarangaga umuco nyarwanda
Umuyobozi wa gereza ya Mpanga, Bisengimana Eugene asanga umuco nyarwanda wihishemo indangagaciro na kirazira bityo ukaba wafasha abagororwa n’imfungwa kugororoka. Agira ati: “ Mu ndangagaciro z’abanyarwanda usanga harimo ibintu bibuza abantu kwishora mu byaha bitandukanye”
Akurikije uko umunsi w’umuco wizihijwe muri gereza ya Mpanga yavuze ko hari icyizere cyinshi ko umuco wagira uruhare runini mu guhindura imyifatire y’imfungwa n’abagororwa ndetse no mu buzima busanzwe bw’abatari muri gereza.
Hagati y’abayobozi n’abagororwa hari ibyishimo bidasanzwe
Mushimiyimana Edouard, umuyobozi w’ishami ry’ubutegetsi mu karere ka Nyanza wari uhagarariye ubuyobozi bw’akarere yunzemo avuga ko kwizihiza umunsi w’umuco muri gereza bifite ubutumwa bukomeye kubahafungiye ndetse no ku bantu bari hanze yayo.
Yagize ati: “ Abari muri gereza nabo barebwa n’umuco kuko baba bakeneye kwisubiraho basabwa kongera kugororokera umuryango nyarwanda bahemukiye bigatuma bajyanwa muri gereza”
Nk’uko Mushimiyimana yakomeje abivuga umunyarwanda agomba kugira uko yitwara gutandukanye n’abandi bantu badafite aho bahuriye n’umuco wo kwihesha agaciro ubaranga mu mibereho yabo.
Ubusanzwe umunsi w’umuco wizihizwa tariki 1/09 buri mwaka ariko muri gereza ya Mpanga uwo munsi wahuriranye n’ibikorwa byinshi bituma utabasha kwizihiza kuri iyo tariki nk’uko Bisengimana Eugene, Umuyobozi w’iyo gereza yabitangaje.
Gereza ya Mpanga ifungiyemo abagororwa b’ibyaha bya jenoside, ibyaha bisanzwe n’imfungwa zikomoka mu gihugu cya Sierra Leone zifungiye ibyaha by’intambara n’ibyibasiye inyoko muntu.
Leave a comment!


text:
Abaturage bo mu murenge wa Kigalimu Karere ka Nyarugenge, baravuga ko bahangayikishijwe no kuba nta mazi bafite hafi yabo mu gihe impombo ziyajyana ahandi zica mu murenge wabo.
Ku gasanteri ka Kitabi mu Kagali ka Ruliba, haba hari imirongo y’amajerikani y’abantu baje kuvoma, kandi na ho amazi aza gake.
Abakoresha iryo vomo batangarije IGIHE ko bafite ikibazo cy’amazi kimaze igihe kirekire, ku buryo bayobewe uko babigenza. Amazi bavoma ngo aturuka mu kigega basangiye n’abasirikare baba ku musozi wa Mont Kigali.
Aha bavoma usanga gusarangaya ayo mazi bibatwara umwanya munini bayategereje, bamwe ngo hakaba n’igihe batayatahana bitewe n’uko aza ari make bikabicira indi mirimo nkuko byavuzwe na Izabayo Alexiane; umunyeyi twahasanze.
Izabayo avuga ko hari igihe usanga abana bakererwa kujya kwiga kuko baba batinze ku ivomo cyangwa bigaturuka ku mubyeyi waritinzeho ntabone igihe cyo kujya gutekera abana abana bakagenda batariye. Ibi ngo bisubiza abana inyuma mu bwenge, kuko kwiga batariye bibagora.
Igiteye impungenge kurushaho ni uko iyo amazi yabuze basabwa gukora urugendo rw’amasaha hagati y’biri n’ane bagiye kuvoma mu duce tubakikije nk’uko umuyobozi w’Akagari ka Ruhango Kanyarutoki Dieudonne abivuga.
Umunyamabanga nshingwabikorwa w’Umurenge wa Kigali Munyaneza Aimable, avuga ko iki kibazo bakizi kandi bagiye kugikemura mu minsi ya vuba.
Kimwe mu bituma batabona amazi ngo ni uko umurenge wabo uri ahantu hahanamye, bigatuma iyo hoherejwe amazi menshi usanga amena impombo acamo na duke bari bafite bakatubura.
Mu rwego rwo guhashya icyo kibazo, ngo bumvikanye na EWSA ku buryo bwo kubazanira amazi ku buryo barimo kubarura ingo zizahabwa amatiyo zikazishyura buhoro buhoro.
Mu gihe amazi azaba asaranganywa mu ngo zose bizayagabanyiriza umuvuduko, kandi agere kuri bose kuko ahagije.
U Rwanda rufite icyerekezo ko Abanyarwanda batagomba kurenza metero 500 bagana ivomo.


text:
Abanyeshuri icumi n’umwarimu wabo, bakoreye impanuka mu nzu ikorerwamo igeragaza ry’ibyizwe (Laboratoire) mu ishuri rya Groupe Scolaire St Phillipe Nelly kuri uyu wa kabiri tariki ya gatanu Gashyantare 2013 nyuma ya saa sita barashya ariko ntihagira uhitanwa n’iyi mpanuka.
Aba banyeshuri bari mu igerageza ku isomo ry’ubutabire.
Ubuyobozi bwatabaye vuba bajyanwa kwa muganga, kuri uyu wa gatatu batanu muri bo bakaba batashye ngo bazavurwe batari mu bitaro kuko batakomeretse cyane.
Bigira Alexis ushinzwe uburezi mu Karere ka Gisagara yatangarije IGIHE ko yabasuye agasanga bari gukurikiranwa, kandi ko nta kibazo gikomeye bafite.
Bigira yadutangarije ko bagenzi babo bari babanje kwigira muri iyi nzu mbere ya saa sita bagasiga basize imwe mu miti bakoresha biga (Produits) itabitse neza [ifunguye], gazi (gaz) zayo zikivanga n’izo abari baje kwigiramo nyuma ya saa sita bari bafunguye bigatuma havuka inkongi.
Bamwe muri bo barahiye abandi bahisha imyenda, ariko inzu bakoreragamo yo nta cyo yabaye.
Groupe Scolaire St Phillipe Nelly ni ishuri riherereye mu Murenge wa Ndora mu Karere ka Gisagara mu Ntara y’Amajyepfo, rikaba ari rimwe mu mashuri amaze iminsi ashinzwe muri aka karere kandi azwiho gutanga ubumenyi bufatika.


text:
Umugore ari guhingisha imashini
Nyuma y’aho akarere ka Gicumbi kitabiriye ubuhinzi bukoresheje ikoranabuhanga ryo guhingisha amamashini ubu abagore bo muri ako karere barakataje nabo muguhingisha imashini.
Umwe mubagore bo mu murenge wa Miyove Mukandutiye Daphrose atangaza ko nabo babonye ubushobozi bwo guhingisha imashini.
Yagize ati “ ubu se ko mbere twabitinyaga ngo n’iby’abagabo natwe twasanze tutagomba kwitinya maze natwe dutangira kuzikoresha ubu murabona ko mbasha kuyikoresha nta kibazo.
Ikindi ni uko asanga guhingisha amasuka aribwo bavunikaga cyane kuko usanga ahantu imashini ihinze mu minota mike barahahingwaga igihe kinini cyane”.
Aba bagore bumva bazakomeza kugira akanyabugabo ku kwiremamo imbaraga zo gukomeza gukoresha izo mashini kugira ngo bongere umusaruro w’ibihingwa byabo kuko basanze kuzihingisha bitagoye kandi bidasaba n’ubushobozi bw’imbaraga nyinshi.
Ushinzwe ubuhinzi mu karere ka Gicumbi Nzeyimana Jean Chrisostome atangaza ko ubu bari guhugura abazajya bakoresha izo mashini maze bose bagasobanukirwa uburyo bazajya bazikoresha bahinga imyaka, buhira imyaka, cyangwa basarura ibirayi kuko ibyo byose imashini ibasha kubikora neza kandi mugihe gito.


text:
Home » Posts tagged with » production
agriculture \ beans crop \ business \ Harvest Plus \ Nyagatare \ production \ project \ sensibilization
Nyagatare: umuturage yatejwe imbere no guhinga ibishyimbo
Uretse kuba ibishyimbo birimo ubutare bikungahaye ku ntungamubiri ntibikenere n’umunyu igihe cyo kubifungura ngo uwabihinze aba atandukanye n’ubukene. Ibi ni ibigarukwaho na bamwe mu bahinzi bo mu karere ka Nyagatare ubwo kuri uyu wa 08 Ukwakira, 2014 hatangizwaga ubukangurambaga bwo gushishikariza abaturage guhinga ibi bishyimbo. N’ubwo ibi bishyimbo ari bishya ku baturage benshi hari abamaze […]
agriculture \ Crop \ increasing \ KARONGI \ market \ new season launching \ production \ USAID Walmart support
Karongi: Global Communities irasaba abahinzi ikorana nabo kuba intangarugero ku bandi bahinzi
Ubwo abakozi b’umuryango Global Communities mu mushinga USAID Walmart batangizaga igihembwe cy’ihinga mu gishanga cya Mwumvero mu Murenge wa Gishyita ho mu Karere ka Karongi kuri uyu wa 18/09/2014, abahinzi utera inkunga bateye ibigori banasabwe kuba intangarugero ku bandi bahinzi. Mu gihe Global Communities, imaze amezi atandatu gusa ikorana n’abo bahinzi b’i Gishyita, bavuga ko […]
agriculture \ cooperative \ Crop \ production \ Rutsiro \ sharing \ sugar cane plantation
Rutsiro: Guhinga ibisheke bituma buri munyamuryango agurirwa mitiweli
Abanyamuryango ba koperative y’ubuhinzi COARU (cooperative agricole de Rugando) ubu barihirwa mitiweli kubera umusaruro uva mu bisheke bahinga. Iyi koperative iherereye mu muenge wa Boneza ,akagali ka Kabihogo mu mudugudu wa Rugando ,abanyamuryango bayo bakaba batangaza ko guhinga ibisheke byabagirirye akamaro ariyo mpamvu buri wese bimugiraho ingaruka nziza. Visi perezida w’iyi koperative Ntakirutimana Celestin yayigiyemo […]
agriculture \ land owners \ loss \ ngororero \ people \ production \ programs \ sharing task
Ngororero: Abafite amasambu batabasha guhinga ngo “ubuhinzi bwa nyungura” burabahombya
“Ubuhinzi bwa nyungura” ni inyito ikoreshwa n’abaturage bamwe bo mu karere ka Ngororero bisobanura ko umwe atanga ubutaka (imirima n’imbuto) undi agahinga ndetse akita ku bihingwa kugeza byeze. Nyuma yo gusarura bombi baragabana bakaringaniza umusaruro ubonetse. Abakunze gukoresha ubu buryo ni abafite amasambu ariko badafite imbaraga zo kuyahinga, nk’abasaza, abafite ubumuga cyangwa se abatuye kure […]
agriculture \ bananas \ Crop \ farmers \ Gakenke \ increasing \ initiative \ production
Mugunga: Bahangayikishijwe nuko batakibona umusaruro uhagije ukomoka kubitoki
Kuba ubusanzwe umurenge wa Mugunga ufatwa nk’ukungahaye ku gihingwa cy’ibitoki ugereranyije n’indi mirenge ibarizwa mu karere ka Gakenke, bamwe mubahatuye siko bakibibona kuko bavuga ko batakibano umusaruro uhagije ugereranyije n’ibihe bya mbere. Kuba nta musaruro uhagije bakibona, abahinzi batuye mu kagari ka Rwamambe bavuga ko bidaturuka ku kuba aribo badakorera urutoki rwabo bihagije ahubwo ngo […]
agriculture \ increasing \ kamonyi \ people community \ production \ programs \ training from Koreans
Kamonyi: Kuvugurura ubuhinzi byafashije abatuye umudugudu wa Mushimba kuva mu bukene
Aba baturage bibumbiye muri Koperative ihinga inanasi i musozi, n’ihinga umuceli mu gishanga, bavuga ko nyuma y’imyaka ibiri bita kuri ibi bihingwa babonye itandukaniro n’ibyo bahingaga mbere kuko bavangaga imyumbati, ibishyimbo n’ibijumba ntibagire na kimwe cyera neza. Koperative y’abahinzi b’inanasi ifite abanyamuryango 69, bahuje ubutaka ku buso bwa hegitari 9. Ubu buhinzi ngo bwabahinduriye imibereho […]
agriculture \ harvest \ houses \ Kayonza \ keeping \ production \ protection
Rwinkwavu: Ubuhunikiro abaturage bubakiwe ngo buzatuma imbuto zabo zitongera kwangirika nk’uko byahoze
Abaturage bo mu murenge wa Rwinkwavu mu karere ka Kayonza bavuga ko bajyaga bahunika imbuto zikangirika bitewe n’uko bazihunikaga ahantu hatameze neza mu makoperative ya bo, ariko ubu ngo bafite icyizere ko batazongera guhura n’icyo kibazo nyuma y’aho bubakiwe ubuhunikiro mu kagari ka Nkondo ko muri uwo murenge. Abakundaga guhura n’iki kibazo ni abo mu […]
advice \ agriculture \ bananas crops \ land consolidation \ production \ program
Katabagemu: insina z’urutoki zitwa “Indaya” ntizigombera ubutaka bwiza
Insina zitwa indaya zeraho ibitoki bito ugereranije n’izindi ntsina. Ntiziribwa ahubwo zengwamo umutobe gusa. Mukakamari Belancille wo mu mudugudu w’Akajevuba akagali ka Katabagemu umurenge wa Katabagemu avuga ko impamvu bakunda guhinga izi ntsina ari ugukurikira umutobe ndetse n’urwagwa ngo biryoha. Ku rundi ruhande ariko ngo izi ntsina ntizibangikana n’izindi kubera ukuntu zibyara cyane ari naho […]
advice \ farmers \ Gisagara \ increasing \ itorero \ production \ program \ strategies
Gisagara: Abahinzi borozi bari mu itorero kwigishwa kwita ku murimo wabo
Abahinzi bo mirenge ya Musha, Ndora, Kigembe na Mugombwa ho mu Karere ka Gisagara, bari mu itorero ry’abahinzi, barasabwa kutaba ibigwari mu murimo wabo ugamije kubateza imbere, ahubwo bakaba intore bagakora batikoresheje kandi bagakorera ku muhigo. Umutahira wungirije w’imbanzabigwi z’akarere ka Gisagara Habiyambere Jean de Dieu, arasaba aba bahinzi gukora aho gutegereza guhabwa, arabibutsa kandi […]
agriculture \ farmers \ increasing \ new season 2015 A \ Nyabihu \ production \ RAB \ seeds
Nyabihu: Imbuto y’ibigori ya HD 628 yakunzwe cyane izongera kubageraho muri Saison itaha
Mu gihe mu karere ka Nyabihu abahinzi n’ubuyobozi bakeneye ko bazajya bahabwa imbuto izajya itanga umusaruro mwinshi kandi mwiza, imbuto y’ibigori ya Hybride 628 n’imwe mu zigeze guhingwa muri aka karere myaka yashize zirakundwa cyane bitewe n’umusaruro yatanze ariko iza kubura,nanubu ikaba ikifuzwa. Nk’uko ushinzwe ubuhinzi muri aka karere Nyirimanzi Jean Pierre yabidutangarije ,ngo iyi […]


text:
Mu rwego rwo kwitabira itorero ry’abikorera, abakorera mu Karere ka Muhanga basabwe gutanga amafaranga ibihumbi 25 kugira ngo ibikorwa byaryo bizagende neza, ndetse basabwa kozaritabira bose, nyamara abikorera baho bo baravuga ko batishimiye uburyo bakwamo amafaranga ndetse no kwitabika ngo byagombye kuba ubushake.
Abikorera bo mu Karere ka Muhanga baganiriye na IGIHE baravuga ko cyari igihe cyiza cyo gukurikirana iri torero, ariko ko uburyo byateguwemo butabanyuze harimo gucibwa amafaranga menshi no kubwirwa ko hazajyayo abashaka ariko bakaba bumva ko ari bose bazarijyamo.
Ku bwabo ngo bumva ibintu byagombye gukorwa ku bwumvikane, atari itegeko kuko ukora ibyo atagishijweho inama atishimiye abikora nabi ugasanga nta musaruro byatanze.
Ikindi ngo nuko bumvise ko utazitabira iri torero azakubirwa ibihano kabiri agatanga ibihumbi 50 aho gutanga 25.
Ku bijyanye no gukorera i Nkumba ngo bumva ari kure, kuko ngo hari ibikorwa byabo byakwangirika muri icyo gihe kandi ngo niyo biba hafi byari kugabanya mafaranga baciwe.
Umuyobozi w’Urugaga rw’Abikorera mu Karere ka Muhanga Habimana Silas asubiza ibi bibazo yavuze ko i Nkumba ariho heza hujuje ibyangombwa, kuko hasanzwe hanakorerwa n’inzego zitandukanye mu Rwanda. Ku bindi bibazo bitandukanye ngo abadashaka kubyumva ni bake basanzwe barananiranye muri gahunda z’uru rugaga.
Uretse inyigisho zijyanye n’itorero ziritangirwamo abikorera bazahugurwa n’ibigo bitandukanye birimo RRA na Banki Nkuru y’Igihugu. Iri torero rikazatangira ku itariki ya 26 Kanama 2012 rigasozwa ku ya 3 Nzeri 2012.
Mu itorero ry’Igihugu abikorera bazigiramo indangagaciro na kirazira biranga Umunyarwanda mwiza, muri aya masomo kandi haziyongeraho ajyanye no kwitorera azabafasha kunoza umwuga wabo neza.